Pasukan Khas Tangani Samun, Rompak Di perairan ESSZONE

KUNAK : Kawasan Keselamatan Khas Pantai Timur Sabah (ESSCOM) menubuhkan pasukan khas bagi membanteras kes samun dan rompakan di laut khasnya di Zon Selamat Timur Sabah (ESSZONE).

Komander ESSCOM, Datuk Ahmad Fuad Othman berkata, penubuhan pasukan khas itu adalah komitmen berterusan pasukan keselamatan dalam menangani sebarang aktiviti yang mengancam keselamatan komuniti maritim.

“Operasi khas akan turut dijalankan selaras dengan penubuhan pasukan itu,” katanya menerusi satu kenyataan ringkas di sini, hari ini.

Jelas Ahmad Fuad lagi, beberapa kejadian samun dan rompakan di laut dilaporkan berlaku di kawasan perairan ESSZONE termasuk di Lahad Datu, Kunak dan Semporna sejak kebelakangan ini.

Terbaru kejadian rompakan dilaporkan di sebuah bagang bergerak berhampiran Pulau Burung, dekat sini, pada Ahad lalu membabitkan tiga mangsa termasuk pengusaha bagang berkenaan.

Dalam kejadian 3 pagi itu, sebuah bot dinaiki tiga suspek lelaki bertopeng dan berpakaian gelap dengan loghat asing menghampiri bagang berkenaan sebelum merompak sebuah enjin, dua tong ais, dua telefon bimbit termasuk satu jerrycan berisi 25 liter minyak petrol milik mangsa.

Bagaimanapun, Ahmad Fuad percaya kejadian itu tidak membabitkan elemen luar tetapi suspek dari ‘kelompok dalaman’.

ESSCOM ketika ini berusaha mengesan semua suspek yang dipercayai masih berada dalam perairan negara. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Seperti Dianaktirikan, Belanjawan 2021 Tidak Adil Untuk Rakyat Sabah: Azis Jamman

KOTA KINABALU : Bekas Timbalan Menteri Dalam Negeri, Datuk Mohd Azis Jamman menyifatkan langkah kerajaan Persekutuan mengurangkan peruntukan dalam Belanjawan 2021 kepada Sabah sebagai tindakan tidak adil kepada rakyat di negeri ini.

Malah beliau yang juga Ketua Wira Parti Warisan (Warisan) Sabah menganggap bahawa rakyat di negeri ini seperti dianaktirikan walaupun pelbagai janji ditabur pada Pilihan Raya Negeri (PRN) lalu.

Menurutnya, pembentangan Belanjawan 2021 Kerajaan Perikatan Nasional (PN) adalah sama sekali tidak seperti yang diharapkan oleh rakyat Sabah, malah lebih malang sekali apabila peruntukan geran khas kepada negeri ini juga dipotong.

“Pada PRN Sabah antara kempen utama menteri kerajaan Persekutuan yang menyebut kononnya untuk memastikan kesejahteraan dan pembangunan di Sabah terjamin, kerajaan negeri dan Persekutuan harus sealiran dari segi politik.

“Hari ini, kerajaan negeri dan Persekutuan telah sealiran, namun apa yang berlaku adalah hadiah kerajaan PN kepada rakyat Sabah sebaliknya tidak meneruskan komitmen kerajaan Persekutuan sewaktu zaman Pakatan Harapan (PH) memerintah melalui pemberian geran khas yang sepatutnya meningkat kepada RM106. 8 bilion lima selepas lima tahun tetapi dikurangkan kepada jumlah asal RM26.7 juta sahaja,” katanya dalam satu kenyataan media di sini hari ini.

Mohd Azis turut berkata, pembentangan belanjawan kali ini juga menyaksikan peruntukan pembangunan untuk Sabah menyusut apabila hanya RM5.1 bilion akan disalurkan berbanding RM5.2 bilion yang disalurkan oleh kerajaan PH sebelum ini.

“Saya melihat langkah kerajaan PN ini sebagai satu lagi tindakan yang tidak adil serta berat sebelah kepada rakyat Sabah dan seolah-olah menganaktirikan rakyat Sabah walaupun pelbagai janji ditabur kononnya Kerajaan Persekutuan tidak akan mengabaikan kebajikan rakyat Sabah,” katanya.

Beliau yang juga Ahli Parlimen Sepanggar turut menyatakan rasa kecewa ketika peruntukan untuk Sabah dikurangkan, kerajaan Persekutuan yang dipimpin Perdana Menteri Tan Sri Muhyiddin Yassin memperuntukkan sejumlah RM81 juta lebih bagi menghidupkan semula unit propaganda milik kerajaan iaitu Jabatan Hal Ehwal Khas (JASA).

“Unit ini sememangnya diketahui umum adalah satu pembaziran wang rakyat kerana dilihat sekadar menjadi alat untuk kerajaan dalam menyampaikan dakyah dan propaganda politik semata-mata.

“Jadi saya mengecam dan membantah sama sekali langkah kerajaan Persekutuan memotong peruntukan geran khas dan pembangunan untuk Sabah ini,” katanya.

Mohd Azis berkata, kerajaan tidak memikirkan mengenai kebajikan rakyat sebaliknya mereka cuma memikirkan cara untuk terus berkuasa.

“Saya menggesa kerajaan Persekutuan supaya lebih peka dan prihatin terhadap kesengsaraan serta kesusahan dihadapi oleh rakyat ketika ini yang punca pendapatan.

“Saya menggesa supaya wang sebanyak RM81 juta lebih itu disalurkan untuk tujuan menjaga kebajikan rakyat khususnya rakyat Sabah yang teruk terjejas akibat Covid-19,” katanya. – SINAR


Anwar Ibrahim Pilihan Terbaik Untuk Rakyat Malaysia – Kaji selidik IDE

KUALA LUMPUR: Spekulasi Pengisytiharan Darurat menimbulkan reaksi pelbagai dalam kalangan rakyat berkenaan ura-ura perintah yang dikatakan dicadangkan Kabinet dalam mesyuarat khas Jumaat lalu.

Namun, kaji selidik oleh Institut Darul Ehsan (IDE) mendapati, pilihan yang terbaik untuk Malaysia ketika ini adalah melantik Presiden PKR Datuk Seri Anwar Ibrahim sebagai Perdana Menteri.

“Sebanyak 49.80 peratus (25,469) responden menyatakan sokongan supaya Anwar dilantik sebagai Perdana Menteri manakala 32.49 peratus (16,617 responden) mahu Tan Sri Muhyiddin Yassin kekal sebagai Perdana Menteri,” kata badan pemikir itu dalam kenyataan hari ini.

Dapatan tersebut diperoleh menerusi pungutan pendapat bertajuk ‘Rakyat Malaysia Bersuara’ yang dijalankan IDE secara elektronik bermula jam 4 petang 24 Oktober, 2020, hingga 12 tengah malam tadi.

“Berdasarkan analisis, IDE mendapati majoriti yang menyokong pengisytiharan darurat adalah mereka yang turut cenderung menyokong Muhyiddin untuk kekal sebagai Perdana Menteri.

“Namun begitu, mereka yang menolak darurat lebih cenderung memilih Anwar sebagai Perdana Menteri,” kata kenyataan itu lagi. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Sabah Keluar Arahan Baharu Hari Ini

KOTA KINABALU – Sebagai langkah menangani penularan wabak koronavirus (Covid-19), kerajaan Sabah mengeluarkan beberapa lagi arahan baharu hari ini termasuk arahan kuarantin selama 14 hari di pusat kuarantin yang ditetapkan bagi semua individu dan pelajar dari luar negara yang masuk secara terus ke Sabah.

Setiausaha Kerajaan Negeri, Datuk Safar Untong berkata, manakala bagi mana-mana pelajar atau orang awam yang balik dari luar negeri ke Sabah sepanjang tempoh Perintah Kawalan Pergerakan akan dikenakan Stay Home Notice dan menjalani kuarantin di rumah selama 14 hari.

“Sabah Covid-19 Command Centre hari ini juga ingin memaklumkan bahawa bantuan makanan kepada golongan yang terjejas secara langsung oleh wabak berkenaan di seluruh Sabah telah mula diagihkan sejak jam 3 petang semalam.

“Sebahagian besar daripada bantuan ini dijangka akan dapat diterima oleh kumpulan sasar pada hari ini manakala bagi selebihnya, bantuan akan disampaikan dalam tempoh yang terdekat,” katanya dalam satu kenyataan di sini hari ini.

Pada masa yang sama, Safar berkata, Pembayaran Elaun Bantuan Khas One-Off RM500 kepada golongan miskin dan miskin tegar akan dibayar secara dalam talian (online) mulai hari ini, oleh semua Pejabat Daerah di seluruh Sabah.

“Bagi yang tidak mempunyai akaun bank, pembayaran akan dilakukan secara tunai manakala pembayaran Bantuan Tunai One-Off RM300 kepada golongan berpendapatan rendah B40, atau golongan yang terjejas teruk, iaitu yang terdiri daripada pemandu teksi, petani, pekebun, nelayan, penternak, malim gunung dan porter serta pemandu pelancong bebas akan dibayar secara online ke akaun bank masing-masing bermula hari ini,” katanya.

Beliau berkata, bagi kumpulan vulnerable seperti warga tua, anak-anak yatim, orang kelainan upaya yang melibatkan seramai 62,638 orang dan ibu tunggal seramai 6,500 orang di seluruh Sabah dijangka akan menerima Bantuan One-Off RM300 secara online ke akaun bank masing-masing bermula esok,” tambahnya. – Bernama


Doakan Kru KRI Nanggala 402

BALI: Harapan untuk menyelamatkan 53 kru kapal selam Indonesia yang hilang semakin tipis, berikutan bekalan oksigen dalam aset itu dipercayai sudah habis, sekali gus mengubah fokus carian kepada mengeluarkan aset itu dari perairan ini.

Ketika ratusan anggota keselamatan terbabit dalam operasi mencari dan menyelamat (SAR) KRI Nanggala 402, pihak berkuasa memaklumkan, kapal buatan Jerman itu dilengkapi bekalan oksigen yang hanya bertahan untuk tiga hari sahaja selepas ia terputus hubungan pada Rabu lalu.

Namun, tempoh itu berakhir pada awal pagi hari ini dengan tiada tanda penemuan kapal selam terbabit bersama 53 krunya.

KRI Nanggala 402 seberat 1,395 tan adalah satu daripada lima aset kapal Indonesia, hilang ketika menjalani latihan menggunakan torpedo di perairan Bali.

Meskipun berharap keajaiban berlaku, tumpahan minyak yang ditemui di kawasan dipercayai lokasi kapal itu tenggelam menunjukkan kemungkinan berlaku kerosakan tangki bahan bakar dan mungkin menyebabkan insiden membawa maut.

Selain itu, ia dibimbangi pecah apabila tenggelam di kedalaman mencecah 700 meter dasar laut, melebihi keupayaan aset itu untuk bertahan.

Pada Khamis, Tentera Indonesia (TNI) memaklumkan pasukan SAR mengesan objek dengan kemagnetan tinggi pada kedalaman antara 50 dan 100 meter (m).

Ketika ini, pihak berkuasa belum lagi mengemukakan penjelasan berhubung kehilangan kapal selam itu atau mengulas mengenai dakwaan sama ada aset berkenaan terlebih muatan.

Malaysia dan Indonesia, selain Amerika Syarikat dan Australia antara negara yang membantu operasi pencarian berkenaan dengan hampir dua dozen kapal dan aset dikerah mencari di kawasan 10 batu nautika.

Kehilangan KRI Nanggala 402 menambah kepulauan Asia Tenggara dalam senarai negara yang berlaku kemalangan kapal selam membawa maut. – AFP

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelawak Terkenal, Abam Bocey Meninggal Dunia

Pelawak popular Abam, yang juga anggota kumpulan Bocey meninggal dunia di kediamannya di Gombak pada Isnin.

Berita mengejutkan tersebut dimaklumkan kepada Gempak oleh Ali, iaitu adik kepada Abam.

“Isteri Abam, hubungi saya dan beritahu abang saya tidak sedarkan diri.

“Saya bergegas kediaman Abam dan ya, dia sudah tidak bernafas,” katanya gagal mengawal emosi.

Sementara isteri Abam, Nor Hidayah turut mengesahkan perkara tersebut.

Hidayah memberitahu Allahyarham demam dan mengadu kurang sihat sejak dua hari lalu.

“Beberapa hari lepas dia demam dan mengadu sakit kepala. Tetapi bila ajak ke hospital, dia tak mahu.

“Katanya hanya demam dan sakit kepala biasa. Tapi… pagi tadi saya kejutkan untuk solat subuh, namun dia tak ada tindak balas daripada dia,” katanya menangis teresak-esak.

Abam dan Nor Hidayah berkahwin pada 2017 dan dikurniakan seorang anak lelaki, Syed Uthman Hamzah Al-Juffrey bin Syed Umar Mokhtar Al-Juffrey, 5 bulan.

Abam atau nama sebenarnya Syed Umar Mokhtar bin Syed Mohd Redzuan, 32, merupakan seorang pelawak, pelakon dan ahli kumpulan Bocey bersama Fad dan Acey.

A post shared by FAD & SYAHEERA (@fadbocey)


Jumlah Pendaki Gunung Kinabalu Meningkat Tujuh Peratus

KUNDASANG: Pembukaan dua penginapan baharu di Panalaban di sini menyumbang kepada peningkatan tujuh peratus jumlah pendaki di Gunung Kinabalu iaitu 21,405 orang dalam tempoh enam bulan pertama tahun ini berbanding tempoh sama tahun lepas seramai 20,006 orang.

Menteri Pelancongan, Kebudayaan dan Alam Sekitar negeri Datuk Christina Liew berkata dua pusat penginapan itu, asrama Kinotoki dan Mokodou telah beroperasi sejak 2 April lepas.

Katanya seramai 1,011 pendaki warganegara Malaysia dan 882 pendaki antarabangsa telah menginap di asrama ini dengan jumlah keseluruhan seramai 1,893 pendaki dari April hingga Jun lalu.

“Pembukaan dua bangunan asrama ini telah membolehkan lebih ramai pendaki dapat menikmati pemandangan yang begitu tinggi nilainya dari puncak Gunung Kinabalu.

“Pembinaan kedua-dua asrama ini juga merupakan tambahan kepada kemudahan penginapan sedia ada di Gunung Kinabalu iaitu Laban Rata Resthouse yang diuruskan oleh Sutera Sanctuary Lodges, Pendant Hut oleh Mountain Torq dan Hostel Lemaing oleh Taman-Taman Sabah (TTS),” katanya.

Beliau berkata demikian ketika merasmikan Bangunan Asrama Kinotoki dan Mokodou Panalaban di sini, hari ini.

Liew yang juga Timbalan Ketua Menteri Sabah berkata dengan pembukaan dua asrama baharu itu, jumlah pendaki dalam sehari juga meningkat kepada 168 orang sehari daripada 135 orang sehari.

Katanya asrama Kinotoki dan Mokodou ini boleh menempatkan seramai 50 pendaki pada satu masa, walau bagaimanapun, pihak TTS hanya membenarkan seramai 30 pendaki menginap dalam sehari.

Menurutnya sebanyak RM12 juta diperuntukkan melalui Kementerian Pelancongan, Seni dan Budaya (Motac) untuk menjayakan projek ini meliputi pembinaan bangunan asrama, kuarters kakitangan, pejabat operasi Burlington dan kaunter ‘Check Point’ telah bermula pada 22 Mac 2016 dan siap sepenuhnya pada 8 Disember 2017.

Beliau berkata antara projek yang diluluskan adalah projek sistem saliran air dan pembinaan loji kumbahan Gunung Kinabalu yang bernilai RM5.4 juta dan siap pada 31 Julai lepas.

Katanya, satu lagi projek yang akan bermula ialah projek peningkatan kemudahan pelancongan kawasan layang-layang Gunung Kinabalu iaitu bangunan asrama dan restoran dengan kos RM14 juta dan ini dijangka akan bermula pada akhir tahun ini.


James Puji Tindakan Pantas JKR Selesai Masalah Lif Wisma Pertanian

KOTA KINABALU: Pembantu Menteri Pertanian dan Perikanan Sabah I Datuk James Ratib memuji tindakan pantas pihak Jabatan Kerja Raya (JKR) menyelesaikan masalah lif di bangunan Wisma Pertanian Sabah yang telah berlarutan sejak sekian lama.

Beliau berkata lif bangunan berkenaan sedang dalam projek pembaikan dan dijangka siap Disember ini.

“Saya juga memuji tindakan pantas yang diambil oleh Timbalan Ketua Menteri yang juga Menteri Kerja Raya Sabah Datuk Seri Bung Moktar Radin dan Pembantu Menterinya Datuk Limus Jury dalam usaha memastikan masalah ini dapat diatasi dengan segera.

“Masalah ini saya telah utarakan sebaik sahaja memasuki bangunan ini sebagai pembantu menteri dan hanya beberapa hari selepas itu Kementerian Kerja Raya telah mengambil maklum balas yang cepat walaupun menterinya baru dilantik,” katanya dalam satu kenyataan di sini, hari ini.

Sebelum ini, James telah mengeluarkan satu kenyataan mengenai masalah lif berkenaan yang telah berlarutan sejak lebih tujuh tahun lepas dan meminta pihak JKR menyelasaikan masalah itu dalam tempoh satu bulan.

James berkata apabila lif berkenaan siap kelak, kira-kira 400 hingga 500 warga kerja kementerian dan orang ramai yang melakukan sebarang urusan di situ tidak perlu lagi bersusah payah menggunakan tangga sehingga ke tingkat lapan bangunan berkenaan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Parah Kereta Bertembung Pacuan Empat Roda

TUARAN: Seorang lelaki mengalami kecederaan parah selepas terbabit kemalangan di Jalan Gayang berhampiran sebuah restoran makanan laut di sini kelmarin.

Ketua Operasi Pegawai Bomba Kanan II (PBKII) Mohd Faizal Alias berkata panggilan kecemasan diterima jam 5.12 petang sebelum menggerakkan sepasukan anggota dari Balai Bomba dan Penyelamat (BBP) Tuaran ke lokasi sejauh 14 kilometer.

“Kemalangan membabitkan sebuah kereta jenis kompak yang bertembung dengan kereta pacuan empat roda.

“Impak pertembungan menyebabkan seorang mangsa lelaki parah di dalam kereta kompak manakala mangsa di dalam kereta pacuan empat roda hanya mengalami kecederaan ringan,” katanya.

Menurutnya kedua-dua mangsa diberikan rawatan awal sebelum dihantar ke hospital bagi menerima rawatan selanjutnya.

Katanya operasi ditamatkan jam 5.55 petang.


Mohd Shafie terima kunjungan hormat Duta Besar Filipina ke Malaysia

KOTA KINABALU, 21 Feb – Pelaksanaan sistem perdagangan barter antara perkara yang dibincangkan dalam pertemuan antara Ketua Menteri Sabah Datuk Seri Mohd Shafie Apdal dan Duta Besar Filipina ke Malaysia Charles C. Jose, hari ini.

Ia bersempena kunjungan hormat Charles terhadap Mohd Shafie di pejabatnya di Pusat Pentadbiran Negeri Sabah di sini.

Bercakap kepada pemberita selepas pertemuan itu, Mohd Shafie berkata beliau gembira pertemuan pertama kali dengan Charles itu dapat memberikan perkembangan positif terhadap perkara yang dibincangkan dalam usaha merapatkan hubungan antara Sabah dengan Filipina.

Beliau berkata mengenai perdagangan barter, usaha ditumpukan untuk meningkatkan perdagangan itu menerusi kerjasama antara Sabah dengan Filipina.

Menurutnya, antara yang disentuh ialah penggunaan Ringgit dan Peso dalam urusan perniagaan barter tersebut.

Langkah itu juga dilihat dapat menstabilkan mata wang kedua-dua negara, katanya.

Beliau berkata usaha meningkatkan kerjasama antara jabatan berkaitan kedua-dua negara termasuk Jabatan Imigresen dalam urusan perdagangan barter ini juga turut dibincangkan.

Mohd Shafie berkata perkara lain yang disentuh pada pertemuan itu adalah meningkatkan kerjasama dalam menangani masalah penyeludupan dan penculikan antara kedua-dua negara.

Perkara berkaitan pendidikan anak-anak warganegara Filipina yang ibu bapa mereka bekerja di negeri ini turut dibincangkan, katanya.


‘Jangan Sampai UMNO Kalah Kerana Sabah Tiada Air Bersih’

KUALA LUMPUR: UMNO Sabah bimbang isu keperluan asas seperti bekalan air bersih, elektrik dan jalan raya di negeri itu dijadikan modal oleh pembangkang sehingga boleh membuatkan UMNO tewas pada pilihan raya.

Ketua UMNO Putatan, Jeffrey Nor Mohamed, berkata walaupun Sabah kaya dengan hasil bumi dan mineral, negeri itu tergolong sebagai antara kawasan termiskin di Malaysia.

Justeru, beliau menggesa isu bekalan asas rakyat diberikan perhatian serius.

“Saya ke Pilihan Raya Negeri (PRN) Johor dan Melaka serta Pusat Daerah Mengundi (PDM). Isu ditimbulkan bukan soal jalan raya dan bekalan elektrik serta air bersih, tetapi mereka bercerita mengenai fasa yang berbeza seperti internet.

“Kami di Sabah masih bercerita mengenai jalan raya berlubang dan bekalan air serta elektrik yang dicatu. Sepanggar berapa kali dapat air, seminggu cuma beberapa kali dapat air.

“Asas kemajuan isu ekonomi di Sabah mesti diperbaiki ketika ini, merangkumi jalan raya, elektrik dan air bersih.

“Jadi, saya mohon Perdana Menteri (Datuk Seri Ismail Sabri Yaakob), Menteri Pembangunan Luar Bandar (Datuk Seri Mahdzir Khalid)… tolong tengokkan. Kita minta supaya diambil perhatian yang berat,” katanya.

Beliau berkata demikian ketika membahaskan usul Ucapan Dasar Presiden pada Perhimpunan Agung UMNO (PAU) 2021 di Pusat Dagangan Dunia Kuala Lumpur (WTCKL) di sini, hari ini.

Sementara itu, Ketua UMNO Batu Kawan, Datuk Mohd Noor Ahmad, berkata UMNO perlu mengambil semula kerusi Dewan Undangan Negeri (DUN) Pulau Pinang yang diserahkan kepada GERAKAN selepas parti berkenaan meninggalkan Barisan Nasional (BN).

“Pada Pilihan Raya Umum Ke-15 (PRU-15) nanti, selain daripada 15 kerusi UMNO, sudah pasti BN akan melihat mana-mana kerusi yang boleh kita ambil untuk menentukan kita dapat menawan kembali Pulau Pinang,” katanya.

Mohd Noor berkata, parti itu di bawah kepemimpinan Pengerusi Perhubungan UMNO negeri, Datuk Musa Sheikh Fadzir, mengambil pendekatan mengadakan DUN tumpuan, namun bukan bermakna kerusi Parlimen tidak penting kepada parti.

“Kita mahu mencapai kemenangan di 15 kerusi UMNO ini untuk menidakkan DAP atau sekurang-kurangnya mereka tidak mencapai kemenangan dua pertiga dalam DUN. Inilah matlamat UMNO Pulau Pinang,” katanya.

Pulau Pinang mempunyai 40 kerusi DUN, dengan 33 kerusi dimiliki Pakatan Harapan (PH), lima Perikatan Nasional (PN) dan dua BN. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Antara Negeri Terbaik Banteras Rasuah – Hajiji

KOTA KINABALU: Sabah menjadi antara negeri terbaik dalam kesungguhan membanteras rasuah apabila mencatat peratusan tinggi dalam Kajian Persepsi Keberkesanan Tindakan Pencegahan Rasuah 2020.

Ketua Menteri, Datuk Seri Hajiji Noor, berkata perkara terbabit dibuktikan menerusi kajian Suruhanjaya Pencegahan Rasuah Malaysia (SPRM) itu.

“Saya dimaklumkan, berdasarkan hasil kajian Persepsi Keberkesanan Tindakan Pencegahan Rasuah 2020 oleh SPRM menunjukkan rakyat Sabah menzahirkan 93.3 peratus sokongan dan 83.4 peratus keyakinan ke atas usaha pencegahan rasuah di negeri ini.

“Peratusan tinggi ini memperlihatkan kesungguhan dan kesediaan rakyat Sabah bersama SPRM dalam usaha membanteras rasuah.

“Kajian juga menunjukkan Sabah antara yang terbaik dalam kesungguhan membanteras rasuah.

“Secara keseluruhan, berdasarkan kajian sama di peringkat nasional menunjukkan rakyat negara ini menzahirkan 86.9 peratus (sokongan) dan 75.7 peratus (keyakinan) ke atas usaha pencegahan rasuah di negara ini,” katanya.

Beliau berkata demikian ketika menyampaikan amanat khas sempena Hari Anti Rasuah Antarabangsa (HARA) peringkat negeri di Pusat Pentadbiran Negeri Sabah (PPNS) di sini, hari ini.

Yang turut hadir, Setiausaha Kerajaan Negeri, Datuk Seri Safar Untong; Setiausaha Persekutuan Negeri, Datuk Samsuni Mohd Nor; Ketua Pengarah Perkhidmatan Awam Negeri (JPAN), Datuk Datu Rosmadi Datu Sulai dan Pengarah SPRM Sabah, S Karunanithy.

Hajiji berkata, pihaknya menyarankan agensi negeri dan persekutuan memperbanyakkan kempen pemantapan integriti dalam kalangan rakyat negeri ini.

Beliau turut mengingatkan golongan belia untuk tidak terbabit dengan gejala rasuah.

Ini kerana, katanya, lebih separuh golongan itu dilaporkan terbabit dengan kegiatan itu.

“Kempen penyebarluasan mesej antirasuah turut digemblengkan pertubuhan bukan kerajaan (NGO) di Sabah khususnya kepada golongan belia.

“Kajian SPRM baru-baru ini, menunjukkan daripada keseluruhan responden dikaji, sebanyak 55 peratus golongan belia terbabit dalam gejala rasuah di negara ini.

“Angka ini amat merisaukan kerana mereka ialah pewaris pemimpin negara pada masa hadapan.

“Saya juga menekankan sistem dan prosedur semua agensi perkhidmatan awam negeri perlu dikaji serta diteliti agar tiada ruang dan peluang berlaku rasuah,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPM tahan bot nelayan Vietnam, lori bawa 32 tong gas LPG

KOTA KINABALU: Bot nelayan Vietnam dan sebuah lori dipercayai menyeludup 32 unit tong gas petroleum cecair (LPG) berjaya ditahan dalam satu operasi bersepadu yang dijalankan bersama beberapa agensi di sini.

Komander Pasukan Polis Marin (PPM) Wilayah 4 Sabah Asisten Komisioner Mohamad Pajeri Ali berkata operasi bersepadu dijalankan bersama Jabatan Perikanan serta Kementerian Perdagangan Dalam Negeri dan Hal Ehwal Pengguna (KPDNHEP).

“Pemeriksaan awal di perairan Kota Kinabalu kira-kira jam 9.30 pagi mendapati sebuah bot nelayan Vietnam memiliki pukat tangsi sepanjang 5,00 meter tanpa kebenaran daripada Jabatan Perikanan.

“Dalam serbuan yang dijalankan pada hari sama, sebuah lori 1.5 tan turut ditahan bersama 32 unit tong gas LPG 14 kilogram setiap satu serta dua tong kosong jam 11.30 pagi.

“Apabila disiasat, pemmandu lori gagal mengemukakan sebarang dokumen kebenaran daripada pihak KPDNHEP untuk membawa tong gas berkenaan ke Pulau Gaya,” katanya.

Beliau berkata rampasan tong gas LPG bernilai RM8,000 manakala pukat tangsi sepanjang 500 meter dianggarkan bernilai RM30,000.

“Kesemua tangkapan serta rampasan keseluruhan bernilai RM73,900 termasuk lori dibawa ke Markas Operasi PPM Kota Kinabalu untuk disiasat mengikut Seksyen 21 Akta Kawalan Bekalan 1961 dibaca bersama Perkara 3 (1) Peraturan-Peraturan Kawalan Bekalan 1974 dan Akta Perikanan 1985,” katanya. – Pasukan Polis Marin W4 Sabah


3 Hilang Bot Tunda Karam Di Kinabatangan

KOTA KINABALU: Tiga lelaki termasuk seorang kapten sebuah bot tunda dilaporkan hilang selepas bot mereka yang dalam perjalanan dari Kinabatangan menuju ke Sandakan karam di perairan Kuala Kinabatangan Besar, di sini awal pagi, Rabu.

Pengarah Zon Maritim Sandakan, Kapten Maritim Zainudin Mohd Zuki memaklumkan seramai lima individu terbabit dalam insiden yang berlaku kira-kira jam 4 pagi itu,

Mereka dikenali sebagai Mohamad Mal, 49, Roslie Antala, 48, Asman Mohamad, 31, Azlan Hassan, 23 dan Mohd Hafiz Isyra Nagrah, 22.

Asman Mohamad dan Roslie Antala bagaimanapun ditemui selamat.

Difahamkan ketika kejadian bot tunda dengan nama Ever Winner itu sedang menunda sebuah tongkang Ever Eternity tanpa muatan.

Bot itu difahamkan mengharungi cuaca buruk sebelum disedari hilang oleh syarikat pengangkutan bot tersebut pada jam 4 pagi, Rabu.

Maklumat tentang kejadian diterima pada jam 4.20 petang pada hari sama sebelum operasi mencari dan menyelamat (SAR) diaktifkan pada jam 5.20 petang.

“Ketua jurutera bot Asman Mohamad, terselamat dan berjaya berenang ke pantai berhampiran.

“Manakala kapten bot Mohamad Mal, serta dua kru Mohd Hafiz Isyra Nagrah, dan Azlan Hassan, masih belum ditemui.

“Seorang kru yang berada di tongkang pula, Roslie Antala, ditemui selamat terkandas di kawasan cetek berhampiran pesisir muara Kinabatangan Besar,” katanya dalam satu kenyataan media, pada Khamis.

Menurutnya, berdasarkan laporan diterima daripada mangsa yang terselamat, dia tercampak keluar dari bot akibat daripada cuaca buruk dan berusaha berenang ke daratan terdekat.

“Manakala tiga lagi disyaki masih terperangkap di dalam bot sebelum hilang dari pandangan berikutan cuaca yang gelap.

“Panggilan komunikasi dengan bot terbabit juga tiada jawapan dan bot itu tenggelam,” katanya.

Menurutnya, SAR yang memasuki hari kedua dipecahkan kepada enam sektor pencarian dengan keluasan meliputi 211 batu nautika persegi. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Bawalah Ke Mahkamah, Kita Ada Bukti’ – Shafie

KOTA KINABALU: Presiden Parti Warisan Sabah (Warisan) Datuk Seri Panglima Mohd Shafie Apdal tidak gentar untuk berdepan dengan Datuk Seri Anifah Aman di mahkamah berhubung isu tanah Yayasan Sabah.

“Bawalah ke mahkamah, kita ada bukti semua. Pendaftaran syarikat, SSM ada nyatakan siapa pemiliknya. Kita ada semua maklumat mengenainya,” katanya.

Beliau berkata, semua data sudah ada dan penyelewengan itu dilakukan oleh mereka.

“Kita akan dedahkan semua apa yang terkandung dalam data tersebut. Syarikat itu dimiliki oleh keluarga Anifah Aman.

“Bagaimana di tengah-tengah kawasan hutan seluas 50,000 ekar tanah Yayasan Sabah ada kilang dan kilang tersebut 50 peratus pemilikan adalah milik mereka,” katanya ketika mengulas kenyataan Presiden Parti Cinta Sabah (PCS) Datuk Seri Anifah Aman yang mahu mengambil tindakan undang-undang terhadap Shafie selepas pilihan raya.

Sebelum ini, Mohd Shafie mendedahkan kontrak 100 tahun tanah milik Yayasan Sabah yang diberikan kepada ahli keluarga Tan Sri Musa Aman dan Anifah pada 2015 dan 2018.

Tanah tersebut berkeluasan 11,000 hektar dan 50,000 hektar yang terletak di Hutan Simpan Kalabakan yang diberi kepada Jawala Plantation Sdn. Bhd dan Rentak Hasil Sdn. Bhd.

Kontrak perjanjian tanah itu akan berakhir pada 2115 dan 2118.- BorneoToday


Gerai Jualan Ibarat Rumah Setinggan

KOTA KINABALU: Gerai jualan siput tuntul di Kampung Binsulok, Membakut sering menjadi tumpuan pelanggan namun sejak dibuka sehingga sekarang tiada sebarang usaha menaik taraf dilakukan.

Penjaja, Norilah Bidin, 55, berkata, beliau sudah berniaga di gerai tepi jalan itu sejak lebih 20 tahun lalu namun belum pernah sekali pun gerai mereka dinaik taraf.

“Sebelum ini saya berniaga pelbagai makanan laut seperti ikan, udang, ketam dan bubuk tapi sekarang saya menjual siput tuntul.

“Sejak gerai ini dibuka, sudah beberapa kali kami memohon bantuan namun tidak dipedulikan. Bulan lalu pun kami ada membuat permohonan sekali lagi. Sebelum ini ada orang kampung menyatakan kelulusan telah diberikan tapi, sampai sekarang tiada apa-apa tindakan untuk menaik taraf gerai dilakukan,” katanya kepada Utusan Malaysia.

Beliau berharap agar wakil rakyat di kawasan itu dapat melihat keperluan untuk menaik taraf gerai yang menempatkan kira-kira 20 penjaja itu.

Kebanyakan penjaja di sini berniaga secara kecil-kecilan yang bergantung kepada hasil tangkapan laut yang diperoleh setiap hari.

Bagi pelanggan, Putrianah Johar, 41, gerai-gerai tepi jalan itu sering menjadi tempat persinggahan penduduk kampung membeli makanan laut mahupun siput tuntul.

Namun, sehingga sekarang keadaan gerai yang dibina sejak 20 tahun lalu itu tidak pernah dinaik taraf.

“Gerai-gerai ini macam keadaan setinggan. Jika boleh, bantu peniaga kecil di sini berniaga dalam keadaan gerai yang lebih selesa dan lengkap dengan kemudahan tandas kerana ramai pengunjung yang singgah di sini,” katanya.

Penduduk dari Kampung Ulu Binsulok ini berkata, jika gerai-gerai itu dinaik taraf setidak-tidaknya kedudukan gerai lebih tersusun. – Utusan Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Anak Borneo Di Semenanjung Sambut Kaamatan, Gawai

Pesta Kaamatan dan Gawai Dayak yang disambut di Sabah dan Sarawak selepas berakhirnya musim menuai padi, kini turut disambut anak Borneo dari dua negeri itu di Semenanjung.

Kedua-dua perayaan yang disambut oleh masyarakat pribumi itu diraikan 800 masyarakat berbilang kaum dari Negeri di Bawah Bayu dan Bumi Kenyalang di Kelana Jaya, di sini.

Majlis diserikan dengan pertunjukan kebudayaan etnik pribumi kedua-dua negeri seperti tarian `sumazau’, `magunatif’ serta `langgie pingadap’ dan nyanyian lagu etnik Borneo, selain hidangan makanan tradisi.

Perasmian majlis anjuran bersama Parti Tindakan Hak Minoriti (MIRA) dan Persatuan Anak Borneo Semenanjung (PABS) bertema ‘Perpaduan dalam Kepelbagaian’ disempurnakan Ketua Pimpinan Parti Pribumi Bersatu Malaysia (BERSATU) Sabah, Datuk Hajiji Noor.

Berucap pada majlis itu, Hajiji berkata, rakyat kedua-dua negeri di Semenanjung perlu menjaga nama baik negeri masing-masing serta menjaga sensitiviti kaum sejajar budaya ‘keharmonian dalam kepelbagaian’ diamalkan di negeri masing-masing.

Katanya, penduduk kedua-dua negeri juga ‘duta kecil’ yang berperanan mempromosi kepelbagaian budaya dan destinasi pelancongan menakjubkan di negeri asal.

“Sempena penutupan sambutan Pesta Kaamatan dan Gawai Dayak 2019 (di Semenanjung), suka saya ingatkan anak-anak Borneo di perantauan ini supaya sentiasa menjaga nama baik Sabah dan Sarawak,” katanya.

Yang turut hadir, Bendahari BERSATU Sabah, Datuk Mohd Arifin Mohd Arif yang juga Ahli Dewan Undangan Negeri (ADUN) Membakut; ADUN Klias, Datuk Isnin Aliasnih; ADUN Lumadan, Matbali Musah; Setiausaha Agung MIRA, Kannan Ramasamy; Presiden PABS, Rosalind Khamis; Pengerusi MIRA Sabah, Devendran Karpudewir dan Pengerusi sambutan, Serit Banyan.

Hajiji yang juga ADUN Sulaman berkata, kedua-dua perayaan bukan saja diraikan masyarakat pribumi khususnya Kadazandusun, Murut, Rungus, Lotud, Dayak dan Iban, malah menjadi medium terbaik untuk mengeratkan perpaduan rakyat pelbagai kaum di negara ini.

Ini disebabkan, katanya, kedua-dua perayaan itu menghimpunkan masyarakat berbilang kaum, sekali gus menepati hasrat memperkukuhkan perpaduan dalam kalangan rakyat sejajar tema sambutan ‘Perpaduan dalam Kepelbagaian’.

“Rakyat Sabah dan Sarawak di Semenanjung harus menjadikan sambutan ini sebagai peristiwa bagi mempamerkan semangat kerjasama berbilang kaum yang sekian lama berakar umbi di Borneo.

“Kita juga mahu mengecapi kemajuan berterusan dan ini boleh dicapai jika hubungan antara kaum yang sedia terjalin di negara ini dapat dipertahankan sejajar semangat sambutan Kaamatan dan Gawai. Perpaduan membolehkan kita bekerja bersama dalam satu pasukan demi negara tercinta,” katanya.


Lapan terbunuh, berpuluh lagi dikhuatiri terperangkap susulan gempa di Filipina

MANILA: Sekurang-kurang lapan terbunuh dalam gempa bumi 6.1 magnitud yang menggegarkan pulau Luzon di Filipina semalam manakala berpuluh lagi dikhuatiri terperangkap dalam runtuhan sebuah bangunan komersil, kata pihak berkuasa.

Gegaran yang dikesan 60 kilometer (km) di barat laut ibu kota Manila itu menjejaskan pengangkutan udara, kereta api dan jalan raya selain merosakkan bangunan dan infrastruktur.

Difahamkan, daerah Pampanga paling teruk terjejas dengan lapan terbunuh dan kira-kira 20 lagi cedera, kata gabenor wilayah Lilia Pineda, memetik maklumat pegawai bencana.

Penyelamat menggunakan jentera berat dan anjing pengesan untuk mencari mangsa yang terperangkap selepas sebuah bangunan empat tingkat runtuh, meranapkan pasar raya yang terletak di tingkat bawah, katanya.

Terdahulu, Pusat Kajian Geologi Austria dan pihak berkuasa seismologi Filipina berkata gempa bumi itu dicatat pada 6.3 magnitud. Ia kemudian disahkan berkekuatan 6.1 magnitud.

Lapangan terbang antarabangsa Pampanga di Clark yang juga bekas pangkalan tentera Amerika Syarikat (AS) ditutup dan sejumlah penerbangan dibatalkan susulan kerosakan yang dialami beberapa kemudahan termasuk bahagian daftar masuk.

Jalan raya turut mengalami rekahan teruk selain tiang elektrik yang tumbang.

Kerajaan turut menggesa orang ramai untuk bertenang dan berhati-hati dengan khabar angin mengenai angka korban dan kemusnahan besar yang semakin tular di media sosial.

“Kami menggesa mereka untuk berhenti menyebarkan maklumat yang salah di media sosial yang boleh mencetus panik dan tekanan yang tidak sewajarnya,” kata jurucakap presiden, Salvador Panelo.

Filipina yang terletak di Lingkaran Api Pasifik, cenderung mengalami bencana alam berbentuk aktiviti seismik.

Ia secara purata turut mengalami taufan sebanyak 20 kali setahun yang membawa hujan lebat dan mengakibatkan tanah runtuh. – Reuters


(VIDEO) ‘Jangan Sentuh Aku!! Aku Jijik Dengan Kau!!’ – 2 staff 7-Eleven Bergaduh Depan Pelanggan

Apabila bekerja, segala perihal peribadi hendaklah ditolak ketepi lebih-lebih lagi bagi mereka yang berada di barisan depan seperti kaunter.

Namun tidak bagi dua pekerja ini yang tanpa segan silu mempamerkan sikap tidak profesional masing-masing sehingga video pergaduhan mereka viral di media sosial.

Tidak diketahui punca sebenarnya pergaduhan mereka berdua namun wanita yang dipercayai penyelia premis kedai serbaneka beraircond 24 jam itu mendakwa pekerja terbabit kurang ajar.

Juruwang itu pula mendakwa dia tidak sihat dan berdasarkan percakapannya pelanggan yang merakam video itu, “Apa dia ingat saya haiwan ke mau makan berdiri,” katanya.

Pelanggan yang berada di premis itu merakam kejadian itu menyebabkan penyelia terbabit berang lalu memarahinya.

Staff 7Eleven gaduh dpn customer. Kesian kat abang baju biru jadi mangsa keadaan 😂 pic.twitter.com/HgVcOYR9nC

“You sikit-sikit Cina terus viral,” katanya menyebabkan pelanggan terbabit berang lalu berdepan dengannya namun tidak diendahkan. Tidak puas hati dengan keadaan itu, dia menghubungi pihak atasannya untuk datang ke premis itu untuk membantu menangani masalah tersebut.

“Jangan sentuh aku! Aku jijik dengan kau!” jerit juruwang terbabit. Sementara itu di media sosial, netizen pula mengecam tindakan kedua-dua mereka yang jelas sekali melanggar etika kerja.

Actually apa masalah diorang? please be professional la. Letak tepi hal tu. Settlekan customer. Call atasan, masuk office discuss. Dgn perangai macam ni, pergi memana kerja pun susah. Kepala angin suara lantang. Please. Semua benda tak boleh selesai dgn bertekak. Malu kat orang.5016:07 PM – Jun 21, 2019Twitter Ads info and privacy95 people are talking about this

ni kalau aku masuk 7e masa staff gaduh macam ni. ha aku suruh dorang keluar gaduh. biar aku je jadi cashier scan barang aku sendiri.1,8957:33 PM – Jun 21, 2019Twitter Ads info and privacy687 people are talking about this

Kaku aku lah kt situ aku jerit balik “hey pundek dua ekor, customer tunggu ramai ni. Korg nak gaduh korg punya pasal, settlekan dulu semua customer yg ada, lps tu aku kunci 7E ni korg nk bertumbuk ke, tarik rambut ke, nak berguling atas lantai ni korg punya pasal!”375:45 PM – Jun 21, 2019Twitter Ads info and privacySee Mr Shom 梅魅嘉’s other Tweets

@7eleven please kalau nak hire staff cari yang betul2..jangan main serkap jarang je..end up akan jadi macam ni kalau main ambik je..just my opinion for better future of your store..1045:39 PM – Jun 21, 2019Twitter Ads info and privacySee Fiq Aries’s other Tweets


PKP: PPM Sabah Tahan 66 Individu

SANDAKAN: Seramai 66 individu ditahan Pasukan Polis Marin (PPM) Wilayah Empat Sabah sejak 18 Mac lalu hingga semalam.

Komandernya, Asisten Komisioner Mohamad Pajeri Ali, berkata pihaknya membuka 61 kes bagi semua tangkapan berkenaan di seluruh perairan Sabah.

Menurutnya, tangkapan membabitkan pelbagai kesalahan termasuk melanggar Perintah Kawalan Pergerakan (PKP).

“Dalam pada itu, terdapat juga tangkapan yang dibuat membabitkan kes penyeludupan.

“Bagi tempoh sama juga, sejumlah RM8.4 juta nilai rampasan direkodkan,” katamya dalam sidang media di Sandakan.

Mohamad Pajeri berkata, untuk tahun ini pula bermula Januari sebanyak 449 kes tangkapan dilakukan dengan nilai rampasan RM12.9 juta.

“Berdasarkan rekod berkenaan, ia satu kejayaan yang memperlihatkan anggota PPM Wilayah Empat memberikan komitmen tinggi dalam menjalankan tugas,” katanya.- BH Online


Video tarian hakim, menteri cetus kebimbangan badan kehakiman

SHAH ALAM : Penularan sebuah video tarian di atas pentas yang melibatkan menteri, hakim dan peguam kontrovesi dalam satu majlis makan malam mencetuskan kebimbangan tentang ketelusan badan kehakiman negara.

Menurut seorang warganet, Abdul Rahim Hilmi Zakariya, tindakan pegawai kanan pejabat peguam negara dan kehakiman menyertai majlis sosial tersebut dilihat telah melanggar doktrin pengasingan kuasa antara badan kehakiman dan perundangan.

“Anda lihat, saya tidak mahu komen tarian itu cantik atau tidak. Saya juga tidak mahu komen bolehkah seorang menteri dan paguam dan aktivis kontrovesi menari bersama atau tidak, tetapi saya tidak senang apabila pegawai kanan pejabat peguam negara dan kehakiman terutamanya boleh bersosial sebegitu dengan ahli politik dan individu yang banyak kontrovesi.

“Tuan-tuan, kehidupan sebagai hakim ini ada adab susilanya, ada kehormatannya, ada kerahsiaannya, ada privasinya dan tidak boleh menonjol sosialnya. Apatah lagi dengan individu dan ahli politik yang kedudukan dan parti mereka mempunyai kepentingan dalam kes undang-undang.

“Apa-apa keputusan penghakiman akan datang, sekiranya memihak kepada parti ahli politik ini atau individu terlibat, boleh dilihat sebagai tidak adil dan memihak.” katanya”

Semalam muncul sebuah klip video yang menunjukkan menteri itu, pegawai kanan pejabat peguam negara dan kehakiman serta peguam kontroversi menari mengikut rentak lagu pada Majlis Makan Malam Pembukaan Tahun Perundangan 2019 : Keadilan Menuju Kehadapan.

Dalam pada itu, Abdul Rahim yang berasal dari Bukit Tunggal, Kuala Terengganu berkata, para hakim sejak dari dahulu memilih kehidupan yang tersendiri dan penuh privasi demi menjaga integriti dan kesucian institusi kehakiman.

“Sehingga makan tengah hari di pehabat pun tidak berteman. Ayahanda saya yang sudah pernah mengemudi pentadbiran mahkamah-mahkamah di Terengganu dekad 90-an dahulu selalu bercerita bagaimana rakan-rakannya yang menjadi hakim mengelak untuk minum bersama di ruang awam atau bertegur sapa berlebihan apabila terserempak di jalanan,” katanya.

Beliau turut memetik kata-kata mendalam bekas Hakim Mahkamah Persekutuan, Tan Sri Jeffrey Tan Kok Kwa berkenaan kehidupan sebenar dan sewajarnya bagi seorang hakim.

“Para hakim tidak sepatutnya dikenali. Keadilan adalah buta.”


40 gajah masuk ladang, seekor cedera dikesan terkena jerat

LAHAD DATU: Kira-kira 40 gajah dilaporkan memasuki kawasan ladang kelapa sawit, di Ulu Segama, di sini, sejak Isnin lalu dengan seekor daripadanya dikesan mengalami kecederaan di kaki, dipercayai terkena jerat.

Pengarah Jabatan Hidupan Liar Sabah (JHLS), Augustine Tuuga, berkata ia berdasarkan sisa tali jerat yang dilihat masih membelit kaki hadapan sebelah kiri haiwan liar itu, ketika anggota JHLS menjalankan pemantauan dengan kerjasama pekerja ladang, hari ini.

“Maklumat yang kami terima, seekor gajah terkena jerat di kaki depan sebelah kiri. Susulan itu, sepasukan pegawai veterinar sudah dihantar ke lokasi untuk menangkap dan menjalankan rawatan.

“Namun demikian, belum dapat dipastikan lokasi sebenar gajah berkenaan terkena jerat terbabit. Siasatan lanjut masih dijalankan,” katanya ketika dihubungi NSTP, di sini, hari ini.

Sementara itu, beliau berkata pihaknya masih melaksanakan kawalan di ladang kelapa sawit terbabit bagi memantau pergerakan kira-kira 40 gajah yang memasuki kawasan berkenaan.

Katanya, gajah terbabit masuk ke kawasan ladang pada waktu siang tetapi keluar ke hutan simpan Mesuli yang terletak bersebelahan pada waktu malam.

“Setakat ini, ada kerosakan kepada tanaman lama dan baru tetapi nilai kerosakan belum dikira anggarannya oleh pihak ladang. Oleh itu, pengawalan terus dijalankan untuk mengelak kerosakan yang lebih banyak,” katanya.

Augustine berkata, gajah terbabit perlu menyeberangi Sungai Segama untuk kembali ke hutan Simpan Ulu Segama bagi menyelesaikan isu pencerobohan haiwan liar itu di ladang berkenaan.


Jufazli Akan Bertanding Di PRK Sandakan?

Hari ini rakyat Sandakan khasnya dan Rakyat Malaysia keseluruhannya mendapat berita tentang pemergihan Stephen Wong, 65,yang meninggal dunia hari ini di Kota Kinabalu akibat serangan jantung.

Beliau yang memenangai kerusi Sandakan sejak PRU13 lalu menang sekali lagi pada PRU14 lalu dengan Majoriti 10,098 selepas menewaskan calon Barisan Nasional Lim Ming Hoo.

Tidak sampai 24jam tempoh kematian Ahli Parlimen Sandakan itu sudah ada khabar angin yang mengatakan seorang Aktivis yang merupakan penganalisis Politik kelahiran Sabah bernama Jufazli Shi Ahmad adalah calon yang sesuai untuk bertanding di kerusi berkenaan.

Nama Jufazli menjadi sebutan ramai selepas dia ditahan oleh pihak Polis untuk siasatan atas dakwaan melakukan kesalahan di bawah akta SKMM.

Ramai juga Netizen yang memetik nama Jufazli di ruang-ruang komen media sosial katanya ini lah peluang dan masa paling sesuai untuk anak jati Sabah itu membuktikan sokongan rakyat kepadanya melalui sistem demokrasi.

“Saya sebagai anak muda Sabah cadang Jufazli tawar diri bertanding di PRK Sandakan nanti, dan saya akan sokong” kata Mohd Izuan Sandakan

“Apa salahnya kalau dia bertanding kan? Itu hak dia lah, siapa rasa nak tanding pilihanraya tanding lah, biar rakyat tentukan” kata Nancy Suzie

Ada juga Netizen yang menyatakan tidak setuju dan rasakan Jufazli tidak sesuai untuk menjadi calon pilihanraya atas sebab banyak isu yang terpalit terhadap dirinya

“Jufazli? Tak sesuai langsung, memang dia berani bersuara, tapi ada isu tertentu nampak dia over sangat, bagi orang lain je laa..” Kata Puan Rohani – isuviral.net


Halang Kemasukan Pelancong China Sementara Waktu Untuk Keselamatan Rakyat Sabah

PUTATAN: Kerajaan negeri tetap dengan pendirian menghalang kemasukan pelancong China buat sementara waktu sebagai salah satu langkah pencegahan penularan wabak Koronavirus Baharu di negeri ini.

Ketua Menteri, Datuk Seri Mohd Shafie Apdal berkata, walaupun menerima pelbagai reaksi namun beliau berpendapat ia penting dan menjadi keutamaan pentadbirannya dalam memberikan solusi terbaik untuk keselamatan rakyat.

Mohd Shafie berkata, sekatan penerbangan sementara daripada China itu adalah keputusan Kabinet negeri yang membolehkan halangan kepada pelancong untuk memasuki Sabah.

“Kita tidak benarkan semua penerbangan yang terdapat pelancong China ketika ini.

“Sekiranya kita lihat keadaan sudah semakin pulih dan ada sistem perubatan vaksin yang boleh seratus peratus memulihkan, barulah kita akan ambil langkah-langkah susulan” katanya.

Beliau berkata demikian selepas menghadiri Majlis Sambutan Tahun Baharu Cina Parti Warisan Sabah (Warisan) Bahagian Putatan di Tanjung Aru, hari ini.

Terdahulu, Menteri Pengangkutan Anthony Loke Siew Fook dalam sidang medianya di Seremban semalam menyatakan keputusan sekatan penerbangan China terutamanya di Sabah bukanlah pendirian kerajaan Persekutuan.

Sementara itu, mengulas mengenai kesan ekonomi di Sabah susulan keputusan sekatan sementara terbabit, Mohd Shafie berkata tahap kesihatan dan keselamatan rakyat negeri ini adalah menjadi keutamaan.

“Kita sedar negeri ini ramai pelancong yang datang dan tahu kesan ekonomi peringkat negeri memang besar, tetapi bagaimanapun kesan sesuatu penyakit kepada manusia juga mampu memberi impak besar kepada penduduk Sabah.

“Sekatan sementara ini ialah salah satu langkah perlu diambil dan Pertubuhan Kesihatan Sedunia (WHO) pun sudah menyatakannya,” katanya.

Pada Jumaat, Duta China Ke Malaysia, Bai Tian, kecewa berhubung keputusan kerajaan negeri membatalkan semua penerbangan dari China ke Sabah berkuat kuasa kelmarin.

Menurut Bai Tian, langkah berkenaan mampu memberikan impak terhadap kedatangan pelancong dari China dan berharap keputusan tersebut tidak menjejaskan aktiviti perdagangan serta komersial antara kedua-dua negara.


Tampil Jika Anda Turut Dicabul, Gesa Pengerusi Penganjur Ratu Kaamatan

KOTA KINABALU: Pengerusi Pertandingan Ratu Kaamatan atau Unduk Ngadau Kaamatan (UNK) Bordeless peringkat negeri, Joanna Kitingan, menggesa mana-mana peserta yang turut didakwa dicabul supaya tampil menuntut keadilan.

Beliau berkata, dakwaan seorang peserta UNK itu dicabul oleh seorang ahli politik yang juga jawatankuasa pertandingan itu sangat mengejutkan dan mengecewakan.

“Kami berharap lebih ramai mangsa (jika ada) akan tampil menyatakan kes mereka kerana kami mahu nama Unduk Ngadau ini disanjung tinggi, selain mahu melindungi peserta muda kami.

“Pihak kami juga benar-benar bersimpati dengan apa yang dilalui oleh peserta muda ini dan pujian juga harus diberikan kerana dia berani melaporkan perbuatan ‘menakutkan’ seseorang yang sepatutnya melindungi dia, bukannya menjadikan dia mangsa,” katanya dalam kenyataan.

Joanna berkata, individu yang didakwa melakukan perbuatan cabul itu bukan dijemput oleh penganjur seperti yang dipersoalkan oleh banyak pihak.

Beliau berkata, pihaknya bekerjasama dalam merancang pelaksanaan pertandingan Unduk Ngadau Kaamatan 2021 seawal Mac lalu untuk pendaftaran peserta secara dalam talian.

“Pasukan teknikal kami melaksanakan tugas mendaftar secara dalam talian, mekanisme undian dan juga penggambaran untuk semua 79 wakil Unduk Ngadau di setiap Dewan Undangan Negeri (DUN).

“Dalam pengetahuan kami, mereka (pasukan teknikal) telah melakukan kerja yang baik sepanjang pertandingan dan jawatankuasa saya juga telah melakukan yang terbaik untuk menjaga serta melindungi semua peserta. Malah, kami turut mengadakan ceramah kesedaran berhubung gangguan seksual secara dalam talian,” katanya.

Beliau berkata, kejadian cabul seperti yang didakwa berlaku itu adalah di luar kawalan pihaknya.

“Kami percaya keadilan perlu diberikan kepada peserta terbabit, mereka yang bersalah perlu dibawa ke muka pengadilan dan pihak kami juga akan memberikan kerjasama sepenuhnya kepada pihak polis dalam siasatan mereka,” katanya.

Sementara itu, pengerusi Persatuan Unduk Ngadau Sabah (PUNS) Ellyanti P Nelson berkata, pihaknya sedia memberikan segala sokongan yang perlu kepada mana-mana peserta yang didakwa dicabul.

Katanya, PUNS memandang serius kes yang kini tular di media sosial itu dan mahu keadilan sewajarnya diberikan kepada mangsa.

“Walaupun perkara ini masih di peringkat siasatan, namun kami ingin menyatakan bahawa kami bersedia memberikan segala sokongan kepada mana-mana peserta yang mengalami perkara sama.

Terdahulu, satu laporan polis dibuat oleh salah seorang peserta Unduk Ngadau peringkat negeri yang mendakwa diraba di peha, belakang badan, leher dan tangannya ketika menaiki kenderaan milik seorang jawatankuasa penganjur.

Laporan polis yang bertarikh 21 Mei itu juga turut tular di media sosial, termasuk di Facebook dan WhatsApp.

Dakwaan itu juga dikaitkan dengan pemimpin sebuah parti tempatan di Sabah.

Pesuruhjaya Polis Sabah, Hazani Ghazali ketika dihubungi semalam berkata, pihaknya akan menjalankan siasatan menyeluruh terhadap laporan itu dan hasil siasatan akan diserahkan kepada Pejabat Peguam Negara. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wanita Iraq lahirkan kembar tujuh

Baghdad: Seorang wanita 25 tahun menjadi perhatian dan tajuk utama berita di Iraq selepas melahirkan anak kembar tujuh yang semuanya hidup, kembar tujuh pertama dalam sejarah negara itu dan kedua di dunia.

Menurut laporan Al Jazeera, wanita yang tidak dinyatakan nama itu melahirkan enam bayi perempuan dan seorang bayi lelaki di Hospital al-Batoul in wilayah Diyala, timur Iraq, awal minggu ini.

Dalam kenyataan kepada media, jurucakap jabatan kesihatan tempatan, Firas Al Izzawi, berkata wanita itu melahirkan semua bayi terbabit secara normal dan keadaannya kini dalam keadaan baik.

Mirror yang memetik media tempatan melaporkan, Izzawi berkata, semua bayi terbabit berada dalam keadaan sihat dan sempurna selepas menjalani pemeriksaan kesihatan.

Media negara itu menyiarkan gambar bayi terbabit yang diraikan di seluruh negara. – Agensi


Helikopter Milik Siapa?

KUALA LUMPUR: Kehadiran sebuah helikopter yang mendarat di perkarangan Istana Negara, di sini, menimbulkan tanda tanya kepada pihak media.

Helikopter berkenaan dilaporkan mendarat kira-kira jam 12 tengah hari tadi sebelum terbang semula beberapa minit kemudian.

Namun helikopter yang sama kemudian mendarat semula kira-kira jam 3.10 petang tadi.

Setakat ini, pihak media tidak dapat memastikan kemungkinan adanya kehadiran Raja-Raja Melayu yang tidak memasuki Istana Negara menaiki kenderaan rasmi.

Sehingga jam 3 petang tadi, hanya kelibat masuk Sultan Kelantan, Sultan Muhammad V, yang tidak dilihat masuk ke Istana Negara melalui pintu utama.

Semalam, Istana Negara dalam satu kenyataan, memaklumkan Yang di-Pertuan Agong berkenan mengadakan rundingan dengan Raja-Raja Melayu bagi membincang dan memperhalusi cadangan yang dikemukakan kepada baginda hasil Mesyuarat Khas Kabinet pada Jumaat lalu.

Kenyataan itu bagaimanapun tidak memperincikan butiran cadangan dibentangkan oleh Perdana Menteri kepada Seri Paduka.

Namun, spekulasi yang tercetus mengandaikan ia antara lain adalah syor kerajaan untuk melaksanakan darurat atau prorog Parlimen, mengambil kira keadaan semasa penularan COVID-19 yang semakin membimbangkan di negara ini.

Prorog adalah pemberhentian atau penggantungan sidang Dewan Rakyat dalam tempoh enam bulan dari tarikh akhir persidangan terdahulu.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bung Akan Bincang Agihan Kerusi Dengan GRS

KOTA KINABALU: Perbincangan mengenai pembahagian kerusi bagi Pilihan Raya Umum Ke-15 (PRU-15) antara Umno dan gabungan parti dalam Gabungan Rakyat Sabah (GRS) akan dilakukan bila tiba masa sesuai.

Pengerusi Perhubungan UMNO Sabah, Datuk Seri Bung Moktar Radin berkata, rundingan belum lagi bermula kerana ketika ini mereka (GRS) ingin memfokuskan kepada agenda pembangunan negeri ini.

Katanya, masih terlalu awal untuk UMNO Sabah membuat keputusan berhubung pembahagian kerusi.

“Bagaimanapun, kita akan berunding dengan GRS untuk mencari kaedah terbaik untuk menyelesaikan masalah isu agihan kerusi ini.

“Semalam saya memberi kenyataan bahawa di Sabah, kita akan berbincang dengan GRS. Jadi, apa pun pergolakan politik di Semenanjung tidak akan boleh meruntuhkan kerajaan GRS.

“Kita akan bincangkan dan kemukakan cadangan (agihan kerusi) kepada pucuk pimpinan UMNO Pusat,” katanya ketika ditemui selepas Majlis Pelancaran Hala Tuju Sabah Maju Sabah 2021-2025, di sini hari ini.

Mengulas tentang keputusan UMNO untuk menarik sokongan daripada PN sekiranya Parlimen tidak dibubarkan menjelang Ogos, Bung berkata, apa juga keputusan yang UMNO Pusat rencanakan, ia tidak akan menggangu gugat politik di negeri Sabah.

Timbalan Ketua Menteri Sabah ini berkata, beliau telah memberi lampu hijau bahawa UMNO Sabah adalah sebahagian dari UMNO Malaysia.

“Kita hormati keputusan mereka di Semenanjung, mereka boleh melihat pendekatan macam mana untuk melaksana politik di sana tetapi untuk Sabah, kita akan pertahankan kerjasama melalui GRS. Itu sangat jelas,” katanya.

Semalam, Pengarah Pilihan Raya UMNO, Datuk Seri Tajuddin Abdul Rahman memutuskan bahawa UMNO akan bertanding 120 kerusi Parlimen pada PRU-15.

“Parti sudah memutuskan bahawa kita akan bertanding tidak kurang 120 kerusi Parlimen. Parti mana yang akan bertanding lebih daripada itu? Bahkan Bersatu tidak akan bertanding lebih 50 atau 60 kerusi. PAS juga tak akan bertanding melebihi 50 atau 60 kerusi,” ujar Tajuddin. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Azmin, Zuraida Dipecat

PETALING JAYA: PKR hari ini memutuskan memecat Timbalan Presiden PKR, Datuk Seri Mohamed Azmin Ali dan Naib Presiden PKR, Zuraida Kamaruddin, berkuat kuasa serta-merta.

Keputusan itu dimaklumkan Setiausaha Agung PKR, Datuk Seri Saifuddin Nasution Ismail, pada sidang media di ibu pejabat PKR di sini, hari ini.

“Berlaku satu pengkhianatan terbuka oleh berapa watak yang menjadi dalang utama yang jelas bertentangan dengan pendirian parti dalam perkara kedudukan Perdana Menteri.

“Akibat pengkhianatan terbuka, ia menyebabkan keadaan yang boleh menjejaskan kerajaan PH. Jadi ia membawa kesan kepada ekonomi dan politik. Kita lihat (kejatuhan) ringgit, bursa saham dan sebagainya.

“MPP (Majlis Pimpinan Pusat) mengambil ketetapan Azmin dan Zuraida dengan ini dipecat berkuat kuasa serta merta ,” katanya.


Tiada Bazar Ramadan Di Sabah Tahun Ini – SKN

KOTA KINABALU: Kerajaan negeri Sabah secara prinsipnya tidak membenarkan penganjuran bazar Ramadan di seluruh negeri pada tahun ini sebagai usaha membendung penularan jangkitan wabak COVID-19.

Setiausaha Kerajaan Negeri (SKN) Datuk Safar Untong berkata ia adalah seiring dengan keputusan kerajaan negeri untuk tidak membenarkan penganjuran tamu mahupun pasar tani.

“Kerajaan negeri akan membuat satu pengumuman rasmi (berhubung perkara ini) nanti termasuk mengenai prosedur operasi standard (SOP) antara lain melibatkan waktu operasi setiap aktiviti yang ingin dijalankan di negeri ini,” katanya kepada pemberita di sini, hari ini.

Safar berkata kerajaan negeri kini sedang dalam proses untuk memuktamadkan SOP itu termasuk berkaitan waktu operasi di setiap pasar raya di negeri ini bertujuan memastikan wabak COVID-19 dapat dibendung sepenuhnya.

“Kalau dahulu mungkin (SOP dan waktu operasi) tidak seragam, tetapi sakarang ini kita (kerajaan negeri) akan menyeragamkannya.

“Sebagai contoh, di pasar raya, setiap pekerja dan pengunjung mesti memakai penutup hidung dan mulut serta menggunakan cecair pembasmi kuman,” katanya.- BorneoToday


‘Buggy’ mudahkan pergerakan warga emas, OKU di pusat mengundi

SANDAKAN, 11 Mei – Suruhanjaya Pilihan raya (SPR) menyediakan tiga kereta ‘buggy’ untuk membawa pengundi warga emas dan orang kurang upaya (OKU) di Pusat Mengundi Sekolah Kebangsaan (SK) Muhibbah, di sini hari ini.

Perkhidmatan kereta itu digunakan khusus untuk mengangkut pengundi saluran satu dan dua di pusat itu bagi memudahkan pergerakan mereka.

Seorang warga emas, Ijah Ambiting, 63, berkata dia tidak perlu berjalan jauh sehingga sakit kaki kerana dapat menaiki buggy terus ke saluran pusat mengundi.

Perasaan sama turut dikongsikan Alma Salud, 73, yang bersyukur dengan kemudahan buggy disediakan SPR untuk golongan yang memerlukan.

“Dahulu tiada (buggy) tetapi sekarang sudah disediakan, mak cik sangat senang hati sebab tidak perlu jalan jauh,” katanya kepada Bernama ketika ditemui di pusat mengundi itu.

Sementara itu, Wong Kah Wai, 30-an, berkata walaupun tidak menaiki buggy namun dia berharap supaya perkhidmatan itu akan diteruskan pada masa akan datang kerana ia memberi keselesaan kepada pengundi warga emas dan OKU.

Kereta buggy itu turut digunakan di beberapa pusat mengundi lain pada PRK Sandakan yang mempunyai 19 pusat mengundi dan 90 saluran.


Tidak Mahu Tanggung Dosa Sendirian, Remaja Ajak Rakan Rogol Kekasihnya Sehingga Hamil

Usia belum genap 20 tahun tetapi perbuatan remaja itu sangat tidak disangka-sangka.

Remaja lelaki yang berasal dari Madura, Jawa Timur, Indonesia itu bukan sahaja meratah teman wanitanya yang berusia 14 tahun, malah mengajak rakannya untuk meratah mangsa secara bergilir-gilir.

Kejadian itu berlaku di kawasan kebun pada Ogos 2019 dan terbongkar pada Isnin 2 Disember lalu.

Polis juga telah menahan suspek berusia 19 tahun itu dan suspek kedua sedang giat dikesan.

Ketua Polis Daerah Bangkalan, Rama Samtama Putra berkata, suspek mengajak rakannya untuk melakukan hubungan intim dengan mangsa secara bergilir-gilir sehingga menyebabkan mangsa hamil.

Suspek dalam keterangannya berkata, dia pada awalnya membawa mangsa ke lokasi kejadian dengan menunggang motosikal pada jam 7 petang.

Suspek kemudian merogol mangsa, sementara suspek kedua pula menahan bahu mangsa sebelum gilirannya untuk melakukan perbuatan terkutuk itu.

Suspek kini berdepan dengan hukuman penjara maksimum 15 tahun.


Cara Mohon Pengeluaran KWSP i-Citra Sehingga RM 5,000

KWSP memperkenalkan kemudahan pengeluaran baru yang dikenali sebagai i-Citra sebagai ganti kepada i-Sinar.Kemudahan ini diperkenalkan untuk meringankan beban para pencarum.Cara Mohon i-Citra KWSPBerikut merupakan cara untuk pencarum membuat permohonan pengeluaran i-Citra tanpa perlu login i-Akaun.

Buat masa ini, permohonan akan dibuka pada 15 Julai.1. Layari portal rasmi i-Citra https://icitra.kwsp.gov.my/

2. Masukkan nombor Mykad / MyPR dan lain-lain3. Pilih kod nombor telefon bimbit yang tersenarai.4. Masukkan nombor telefon bimbit yang aktif.

5. Tekan butang TERUSKAN6. Tunggu nombor OTP yang akan dihantar melalui SMS ke nombor telefon bimbit yang anda masukkan tadi.7. Masukkan nombor OTP tersebut.8. Tekan butang SAHKAN OTP9. Jawab soalan keselamatan sekiranya tertera untuk pengesahan.10. Jika semuanya berjalan lancar, anda akan berjaya login ke dalam sistem i-Citra.11. Langkah 1 : Amaun Pilihan, amaun kelayakan pengeluaran adalah sehingga maksimum        RM 5,000.

12. Langkah 2 : Jadual bayaran. Bayaran yang ditetapkan adalah maksimum RM 1,000 sebulan atau tertakluk kepada baki simpanan anda.

13. Teruskan dengan melengkapkan Maklumat Permohonan

14. Teruskan cara mohon i-Citra ini dengan melengkapkan Maklumat Pembayaran

15.Teruskan dengan menyemak Maklumat Permohonan & Pembayaran

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pembinaan Empangan Papar Langkah Jangka Panjang Atasi Kekurangan Air Di Kota Kinabalu Dan Penampang

PAPAR, 8 Julai – Kerajaan negeri memutuskan pembinaan Empangan Papar sebagai langkah jangka panjang mengatasi kekurangan bekalan air menjelang 2024 di daerah ini, Kota Kinabalu dan Penampang.

Menteri Pembangunan Infrastruktur negeri Datuk Peter Anthony berkata kapasiti bekalan air ketika ini semakin memerlukan untuk jangka masa sehingga 2060.

“Kami jangka menerusi perincian yang kami buat, kedudukan bekalan air akan berkurang mulai 2024.

“Tiada kaedah lain yang kami nampak lebih baik dalam menyelesaikan masalah ini, dengan membina empangan Papar yang dahulunya dikenali sebagai empangan Kaiduan,” katanya kepada pemberita selepas melawat Loji Rawatan Air Kogopon di sini, hari ini.

Menurutnya kerajaan negeri akan membina dengan kadar segera empangan itu dengan lokasi tapak sudah dikenali pasti dan reka bentuk empangan yang akan dibina sudah disiapkan.

Peter berkata satu pasukan khas akan diwujudkan yang bertanggungjawab terhadap pembinaan empangan Papar ini termasuk berkaitan bayaran pampasan kepada penduduk kampung terlibat.

Beliau berkata kebajikan penduduk kampung yang kawasan mereka terlibat dalam pembinaan empangan ini, akan diberi keutamaan khususnya di kawasan hilir sungai.

“Di tapak utama empangan itu dibina tiada diduduki penduduk kampung dan di kawasan hillir sungai Papar, penduduk kampung yang terlibat akan diberi penempatan baharu atau dipindahkan ke tanah lain di kawasan itu,” katanya.

Peter berkata sebelum kerajaan negeri membuat keputusan membina empangan Papar, beberapa kaedah lain juga diambil kira termasuk kaedah menggunakan air masin sebagai sumber bekalan air menerusi pemprosesan seperti yang digunakan di Singapura.

“Kaedah itu membabitkan kos yang mahal sedangkan kita ada kaedah murah menerusi pembinaan empangan yang juga boleh digunakan untuk menjana elektrik,” katanya.

Mengenai bantahan pembinaan empangan Papar daripada aktivitis dan Pertubuhan Bukan Kerajaan (NGO), Peter berkata ia terpulang kepada mereka dan kerajaan bersikap terbuka.

“Kami (kerajaan negeri) ada pendirian yang diputuskan untuk kepentingan dan tidak merugikan rakyat. Suatu yang  baik untuk rakyat bukan untuk Ketua Menteri, Menteri (Pembangunan Infrastruktur) dan Pengarah (Jabatan Bekalan Air),” kata Peter.


Penerima BPN Di Sabah Yang Tiada Akaun Bank Disaran Tuntut Bantuan Di Kaunter BSN

KOTA KINABALU, 23 April — Penerima Bantuan Prihatin Nasional (BPN) khususnya yang berada di kawasan luar bandar Sabah, yang tidak memiliki akaun bank atau akaun penerima gagal dikreditkan atas sebab tertentu, disarankan menuntut bantuan itu melalui kaunter Bank Simpanan Nasional (BSN) di daerah masing-masing.

Timbalan Menteri Kewangan I, Datuk Abdul Rahim Bakri berkata tuntutan boleh dibuat mulai 17 April hingga 31 Dis, 2020 dengan penerima hanya perlu hadir di pejabat cawangan BSN dan mengemukakan MyKad serta nombor siri pendaftaran BPN bagi mendapatkan bantuan tersebut.

“Bagaimanapun, setiap penerima mesti mengamalkan protokol kebiasaan baharu iaitu melakukan penjarakan sosial dan memakai penutup mulut dan hidung selain menjaga kebersihan bagi mengelakkan penularan jangkitan COVID-19,” katanya dalam kenyataan di sini, hari ini.

Beliau berkata penerima warga emas, pesakit, orang kurang upaya dan mana-mana individu yang disahkan mengalami masalah untuk hadir di BSN, boleh mewakilkan kepada keluarga atau waris terdekat yang berdaftar dengan Lembaga Hasil Dalam Negeri (LHDN) selaku ejen pelaksana BPN.

Mereka hanya perlu membawa kad pengenalan dan nombor siri penerima ke kaunter BSN untuk proses penunaian, katanya.

Abdul Rahim, yang juga ahli Parlimen Kudat berkata lazimnya, pemberian Bantuan Sara Hidup (BSH) kepada penerima yang tidak memiliki akaun sebelum ini adalah melalui Perbendaharaan Negara dengan kerjasama pejabat daerah dalam program penyampaian yang melibatkan ramai penerima, namun buat masa ini ia tidak boleh diadakan berikutan pandemik COVID-19.

Beliau berkata menurut sumber LHDN, masih ramai tidak menerima BSH sehingga menjangkau hampir 40 peratus berikutan pelaksanaan Perintah Kawalan Pergerakan (PKP).

“Kementerian menyedari kesulitan ini dan diharapkan pembayaran BSH fasa 2 akan dibuat sekali dengan fasa 3 sekitar penghujung tahun ini sekiranya keadaan kembali seperti biasa,” katanya.

Abdul Rahim berkata, kementerian juga akan membincangkan isu berkaitan akses perkhidmatan bank asas seperti kemudahan pengeluaran, penunaian dan deposit terutama mesin pengeluaran wang automatik yang masih belum meluas di daerah kecil terutama di Sabah dan Sarawak.

Perkara tersebut akan dibincangkan bersama Bank Negara Malaysia selaku pengawal selia bank-bank di Malaysia bagi mencari penyelesaian efisien, katanya.

“Walaupun BSN ada melantik beberapa ejen di luar bandar dan daerah kecil, tetapi khidmat penyumberluaran tidak begitu berkesan dalam mengatasi masalah ini. Kebanyakan ejen dilantik tidak berfungsi dengan baik dan mereka terdiri daripada premis kedai runcit,” katanya.

Justeru, sudah tiba masanya perkhidmatan bank pejabat pos yang berfungsi sejak awal merdeka diwujudkan semula, setelah ia ditamatkan berikutan langkah pengkorporatan BSN, katanya.


Wanita Rugi, Dua Proton Waja Terbakar

SEMPORNA: Seorang wanita berumur 44 tahun kerugian hampir RM40,000 selepas dua kenderaan Proton Waja miliknya musnah dalam kebakaran di Taman Hatib, di sini, awal pagi tadi.

Dalam kejadian pukul 3 pagi itu, bumbung siling ruang garaj kenderaan turut terbakar.

Jurucakap Pusat Gerakan Operasi, Jabatan Bomba dan Penyelamat Malaysia (JBPM) dalam kenyataan media mengesahkan menerima panggilan kecemasan berhubung kejadian tersebut pada pukul 3.14 pagi.

“Sepasukan anggota bomba dari Balai Bomba dan Penyelamat (BBP) Semporna bergegas ke lokasi kejadian sebaik menerima aduan.

“Pihak bomba mengambil masa tujuh minit untuk sampai ke lokasi sebelum kerja pemadaman api dilakukan,” katanya.

Api berjaya dipadamkan dan operasi tamat sepenuhnya pada pukul 4.01 pagi.

Tambahnya, tiada sebarang kemalangan jiwa atau kecederaan dilaporkan berlaku dalam kejadian tersebut.

“Bomba sedang menyiasat punca kejadian dan jumlah kerugian sebenar yang ditanggung mangsa,” katanya.


Amaran Cuaca Waspada Di Sabah & Labuan 5-6 November

KOTA KINABALU: Jabatan Meteorologi Malaysia (MetMalaysia) hari ini mengeluarkan amaran cuaca Waspada (kuning) bagi negeri Sabah dan Labuan berikutan tekanan rendah dikesan di barat perairan Filipina.

Keadaan ini dijangka mengakibatkan hujan lebat berserta angin kencang di kawasan-kawasan terbabit bermula esok sehingga 6 November 2019.

Kawasan terlibat ialah kawasan Papar, Putatan, Penampang, Kota Kinabalu, Tuaran, Kota Belud, Kuala Penyu, Beaufort, Kudat; dan Labuan.

Dalam tempoh berkenaan kehadiran sistem tekanan rendah tersebut turut menyebabkan angin kencang dengan kelajuan 40-50 kmsj dan ombak mencapai ketinggian sehingga 3.5 meter dijangka berlaku di perairan Pantai Barat Sabah dan -SabahNewsToday


Lebih 50% Remaja Di Sabah Sudah Terima Dos Pertama Vaksin Covid-19

KOTA KINABALU, 26 Sept : Lebih separuh atau 50.5 peratus penduduk remaja berusia 12 hingga 17 tahun di Sabah telah menerima dos pertama vaksin COVID-19 setakat semalam, kata Menteri Kerajaan Tempatan dan Perumahan Sabah Datuk Masidi Manjun.

Jurucakap COVID-19 Sabah itu berkata semalam 20,148 remaja telah menerima suntikan vaksin itu menjadikan jumlah kumulatif remaja menerima dos pertama seramai 215,249 orang.

“Ini angka memberangsangkan sejak Sabah memberi kebenaran suntikan vaksin bermula 16 Sept lepas,” katanya menerusi kenyataan malam ini.

Masidi berkata sehingga semalam juga lebih 1.68 juta atau 61.2 peratus penduduk di negeri ini telah menerima suntikan lengkap vaksin itu.

Sementara itu, beliau berkata Sabah merekodkan 1,078 kes baharu hari ini menjadikan jumlah kumulatif sebanyak 194,264 kes.

“Bilangan pesakit sembuh ialah 2,394 orang menjadikan jumlah kumulatif 173,450 orang manakala 3,493 orang masih menerima rawatan,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis tahan pasangan suami isteri, rampas syabu lebih 2 kilogram

KOTA KINABALU, 7 Feb – Polis menahan pasangan suami isteri dan merampas dadah dipercayai syabu seberat 2.137  kilogram bernilai RM108,000 dalam satu operasi di Labuan, 5 Feb lepas.

Pesuruhjaya Polis Sabah Datuk Omar Mammah berkata pasangan suami isteri berusia lingkungan 20-an berkenaan ditahan dalam satu operasi membanteras aktiviti jenayah di sekitar bandar Labuan yang  bermula kira-kira pukul 3.30 petang sehingga pukul 9.30 pagi.

“Semasa operasi berkenaan anggota polis melihat pasangan suami isteri berkenaan berlegar-legar di kawasan pasar dengan membawa dua beg kain.

Pemeriksaan terhadap beg kain yang dibawa suspek mendapati beberapa bungkusan  yang  mengandungi 42 paket lutsinar berisi hablur jernih disyaki dadah jenis syabu seberat 2.137 kilogram,” katanya dalam sidang media di sini hari ini.

Beliau berkata siasatan lanjut mendapati kedua-dua suspek warga tempatan berkenaan membawa masuk syabu berkenaan daripada Kota Kinabalu dan untuk pasaran di sekitar Labuan.

Omar berkata rampasan berkenaan adalah yang terbesar untuk tahun ini dan operasi membanteras dadah akan terus diperhebatkan lagi di semua kawasan di seluruh Sabah.

“Hasil operasi  agresif yang kita jalankan sejak 1 Jan hingga semalam, kita telah berjaya menahan 1,692 orang atas pelbagai kesalahan dadah dan 132 daripada jumlah berkenaan adalah pengedar dadah. Oleh itu kita meminta orang ramai terus memberikan maklumat sekiranya melihat ada aktiviti dadah di kawasan masing-masing,” katanya.

Sementara itu, Omar berkata sejak 1 Jan hingga semalam pihaknya berjaya merampas sembilan senjata api buatan sendiri atau  “bakakuk” dan memberkas 17 individu yang dipercayai terlibat dengan kes senjata api haram berkenaan.

“Rampasan bakakuk berkenaan dilakukan di beberapa daerah di seluruh Sabah. Pemilikan atau penyimpanan bakakuk adalah haram kerana tidak dilesenkan dan pemiliknya boleh dikenakan tindakan mengikut Seksyen 8 Akta Senjata Api 1960. Oleh itu kita minta orang ramai yang mempunyai maklumat mengenainya segera membuat laporan di balai polis terdekat,” katanya.


Ibu Selalu Didera & Adik Dirogol, Remaja Dilapor Tikam & Bunuh Bapa Tiri

JAKARTA: Gara-gara tidak tahan melihat ibu didera dan adik dirogol, remaja 18 tahun dari Indonesia ini tekad membunuh ayah tirinya sendiri.

Tragedi yang berlaku pada Khamis lalu itu bermula apabila remaja tersebut, sedang dalam perjalanan ke Balai Polis Muara Lakitan, Musirawas, Sumatera Selatan bersama ibunya.

Difahamkan, ibunya mahu membuat laporan polis mengenai tingkah laku suaminya yang sebelum itu didakwa sering bertindak ganas dan memukulnya.

Bukan itu sahaja, malah suaminya juga turut didakwa pernah merogol anak kandung perempuannya sebanyak dua kali di rumah mereka di Kota Palembang.

Bagaimanapun, perjalanan dua beranak tersebut ke balai polis terhenti apabila mangsa menghalang mereka di lokasi berkenaan.

Pergelutan mula berlaku apabila remaja itu mula hilang sabar terhadap tindakan ayah tirinya itu.

Dalam situasi tegang tersebut, remaja berkenaan yang sedang dilanda api kemarahan bertindak menikam dada mangsa dengan sebilah pisau dengan satu tikaman.

Usai ditikam, mangsa sempat kemudiannya lari menuju ke rumah penduduk berhampiran, namun remaja berkenaan sekali lagi bertindak menikam kaki kiri ayah tirinya itu sebanyak dua kali.

Mangsa rebah dan meninggal dunia di situ dengan satu tusukan di dada serta dua tikaman di kaki kiri.

Bagaimanapun, remaja tersebut pada waktu itu dilaporkan melarikan diri, sebelum pihak berkuasa memulakan pencarian terhadapnya.

Akhirnya pada keesokan harinya, remaja berkenaan tampil ke balai polis di Desa Air Balui untuk menyerah diri.

“Suspek berjaya diberkas dan telah mengaku bersalah membunuh mangsa dengan cara menusuk dadanya dengan sebilah pisau. Sehubungan itu, suspek dan barang bukti kejadian dibawa ke Balai Polis Musirawas untuk disoal siasat,” kata pegawai polis, M Romi memetik laporan Tribun News.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


IPD Papar Terus Gempur Sarang Dadah

PAPAR: Polis menahan seorang lelaki bersama dadah jenis syabu dalam serbuan di Skim Penempatan Kinarut, di sini semalam.

Serbuan kira-kira jam 4 petang itu membabitkan Pasukan Petugas Khas Ibu Pejabat Polis Daerah (IPD) Papar yang melakukan operasi di lokasi berkenaan yang dikenalpasti antara sarang dadah di daerah ini.

Ketua Polis Daerah Papar Deputi Superintendan Batholomew Umpit, berkata suspek yang berusia 26 tahun ditahan untuk pemeriksaan lanjut selepas ditemui dalam keadaan mencurigakan di kampung berkenaan.

Katanya, sebaik memperkenalkan diri sebagai polis, pemeriksaan dijalankan terhadap suspek berjaya menemui bungkusan dadah disyaki syabu seberat 0.90 gram dalam pemilikannya.

“Suspek kemudiannya ditahan dan dibawa ke IPD Papar untuk soal siasat. Siasatan lanjut dijalankan mengikut Seksyen 12(2) Akta Dadah Berbahaya (ADB) 1952 kerana memiliki dadah,” katanya dalam satu kenyataan, di sini hari ini.

Batholomew berkata, kejayaan operasi ini adalah salah satu usaha Ibu Pejabat Polis Daerah (IPD) Papar dalam mengatasi masalah penyalahgunaan dadah.


Wanita Putus Cinta Makan Nuget 4 Tahun

London: Hanya kerana kecewa bercinta, seorang wanita mengambil keputusan untuk hanya makan nuget ayam sejak empat tahun lalu.

Akibatnya, berat badan Michaela Harris, 26, kini hanya 35 kilogram.

Katanya, dia juga tidak boleh menerima makanan lain dan akan muntah menyebabkan dia hanya makan nuget ayam saja.

Michaela berkata, dia akan menghancurkan terlebih dulu nuget yang dibeli dari Iceland itu sebelum dimakan.

Katanya, dia berhenti makan seperti biasa selepas berpisah dengan kekasihnya dan hilang 16 kilogram dalam tiga bulan.

Bagaimanapun, wanita itu tetap risau tiga anaknya yang berusia antara satu hingga tujuh tahun akan mengikut tabiat tidak sihat itu.

“Saya bimbang anak-anak akan mula meniru saya. Anak bongsu saya sudah mula cerewet mengenai makanan dan meminta nuget.

“Ketakutan terbesar saya adalah mereka akan meniru saya,” katanya seperti dilaporkan Mirror.

Menurutnya, selepas putus cinta, dia disahkan menghidap gangguan pengambilan had makanan (ARFID).

Ia adalah sejenis keadaan di mana individu sukar untuk makan atau terlampau cerewet dalam memilih jenis makanan.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Belon Udara Meletup, Ibu & Anak Maut Terhempas Dari Ketinggian 10,000 Kaki

Ibu dan anak perempuannya yang menaiki belon udara di China meninggal dunia selepas belon itu meletup di ketinggian 10,000 kaki di udara.

Video kejadian yang viral di media sosial China itu menunjukkan dua beranak itu duduk di kerusi belon udara tersebut pada 1 Oktober di Shandong, China.

Belon udara tersebut bukanlah belon udara yang mempunyai bakul untuk menempatkan penumpangnya, sebaliknya belon udara yang dinaiki dua beranak ini kelihatan tidak selamat.

Belon udara itu kemudian dinaikkan sehingga mencecah ketinggian 10,000 kaki di udara, berbanding ketinggian normal 1,000 kaki hingga 3,000 kaki.

Tiba-tiba belon udara itu hilang dan dipercayai bocor ekoran diterbangkan terlalu tinggi.

Dua beranak itu mula terjatuh sementara saksi hanya mampu melihat kejadian mengerikan itu.

Menurut Oriental Daily, mayat kedua-dua mangsa berkecai apabila mereka jatuh terhempas dari ketinggian tersebut.

Polis kemudian mengesahkan pihak yang menyediakan perkhidmatan belon udara itu tidak pernah berdaftar dan beroperasi secara haram.

Kes disiasat dan diklasifikasikan sebagai kes jenayah.


Rakyat perlu bekerjsama dengan kerajaan banteras ekstremisme – Juhar

KOTA KINABALU, 6 Okt – Rakyat di negeri ini tanpa mengira suku kaum, bangsa dan agama atau perbezaan ideologi politik diseru bekerjasama dengan kerajaan dalam usaha mempertahankan keamanan dan keselamatan di samping memerangi keganasan serta membanteras segala bentuk aktiviti ekstremisme.

Yang Dipertua Negeri Sabah Tun Juhar Mahiruddin berkata semangat kekitaan itu perlu dipupuk dan disemai dalam diri anak-anak muda pada masa kini sebagai generasi pewaris kepimpinan negeri dan negara di masa hadapan.

“Kita harus sedar bahawa negeri Sabah sering menjadi tumpuan dan tarikan kepada negara luar yang mengikuti perkembangan semasa serta kagum dengan kebolehan kita menjaga keharmonian kaum.

“Oleh itu, anasir-anasir jahat yang cuba menyusup masuk serta mempengaruhi golongan tertentu di negeri ini harus dipantau dan ditangani dengan tegas kerana ia hanya membawa keburukan kepada masyarakat serta menjejaskan keharmonian serta keamanan,” katanya.

Juhar berkata demikian dalam perutusan khas pada Istiadat Pengurniaan Darjah Kebesaran dan Bintang  serta Pingat negeri Sabah sempena Hari Jadi Rasmi ke-65, Yang Dipertua Negeri di Istana Negeri, hari ini.

Katanya setiap lapisan masyarakat termasuk pemimpin di peringkat akar umbi dan komuniti perlu  sentiasa berwaspada dan bersikap pro-aktif dalam menyampaikan maklumat kepada pihak berkuasa mengenai kegiatan-kegiatan yang mencurigakan

“Selain itu mereka juga menjadi “mata dan telinga” kepada kerajaan dalam menangani dan mengatasi insiden jenayah yang boleh mengganggu gugat aktiviti harian masyarakat,” katanya.


Nelayan setuju daftar bot pam

SANDAKAN: Cadangan Kawasan Keselamatan Khas Pantai Timur Sabah (ESSCOM) mendaftarkan pemilik bot pam dan memperkenalkan kod warna mengikut daerah memudahkan nelayan kecil melakukan aktiviti tanpa perlu rasa bimbang.

Bekas Ketua Kampung Bahagia, Sharif Hashim, 61, berkata masih ada sejumlah nelayan di kampung terbabit yang menggunakan bot pam untuk mencari rezeki dengan tangkapan utama ketam serta udang.

Katanya, ini kerana mereka tidak mampu memiliki enjin sangkut yang berharga ribuan ringgit, berbanding enjin pam dengan kos kira-kira RM500 untuk lima kuasa kuda.

Selepas kerajaan terdahulu membatalkan penggunaan bot pam, katanya, nelayan di kampung terbabit tidak lagi berani melakukan aktiviti seharian kerana bimbang dikenakan tindakan oleh pihak penguatkuasaan.

“Justeru, apabila ada cadangan untuk mendaftarkan bot pam dan memperkenalkan kod warna, kami menyambut baik dan berharap ia dapat dilaksanakan secepat mungkin bagi membantu nelayan kecil.

“Selain kod warna, wujudkan juga peraturan terhadap bot pam yang mewajibkan nombor pendaftaran bot ditulis lebih besar pada bot dan bentuk pengenalan lain seperti topi yang dipakai nelayan agar memudahkan pihak penguatkuasaan mengenal pasti sama ada ia digunakan nelayan tempatan atau sebaliknya,” katanya ketika dihubungi di sini, semalam.

Sebelum ini, Komander ESSCOM, Datuk Hazani Ghazali, berkata ESSCOM akan berbincang dengan Ketua Menteri, Datuk Seri Mohd Shafie Apdal mengenai penggunaan bot pam susulan kejadian penculikan dan berbalas tembakan di perairan pantai timur.

Ia termasuk membincangkan cadangan penggunaan kod warna bot pam mengikut daerah di Sabah sebagai usaha memantau pergerakan perairan di negeri ini, terutama perairan Zon Selamat Timur Sabah (ESSZONE).

Tinjauan NSTP ke kawasan Sungai Batu Putih pula mendapati sekurang-kurangnya lima bot pam melalui perairan itu dalam tempoh sejam dengan ada antaranya turut memasang pukat dipercayai menangkap udang.

Sementara itu, seorang nelayan yang hanya mahu dikenali sebagai Karim berkata, nelayan kecil yang menggunakan bot pam cuma beroperasi di pesisir pantai dengan tangkapan utama, ketam dan udang.

“Mungkin pihak keselamatan juga boleh mewajibkan bot pam, cuma boleh digunakan dalam kawasan tertentu. Jika keluar dari kawasan sepatutnya, ia boleh diambil tindakan,” katanya.


Taman & Pusat Hidupan Liar Sabah Dibuka Semula Isnin Ini

KOTA KINABALU: Taman Hidupan Liar Lok Kawi, Pusat Pemuliharaan Orang Utan Sepilok dan Pusat Pemuliharaan Beruang Matahari Borneo, yang ditutup berikutan pelaksanaan Perintah Kawalan Pergerakan (PKP) sejak 18 Mac lalu akan kembali menerima pengunjung apabila dibuka Isnin ini dengan ‘keselamatan diutamakan’.

Pengarah Jabatan Hidupan Liar Sabah, Augustine Tuuga, berkata pembukaan semula pusat dan taman hidupan liar itu susulan pengumuman kerajaan yang membenarkan sektor eko-pelancongan kembali beroperasi seperti biasa.

Bagaimanapun, beliau menegaskan bahawa pusat dan taman hidupan liar berkenaan perlu mematuhi prosedur operasi standard (SOP) yang ditetapkan Kementerian Pelancongan, Seni dan Budaya negeri, Majlis Keselamatan Negara (MKN) dan Kementerian Kesihatan (KKM) bagi mencegah penularan COVID-19.

“Perlu diingatkan bahawa tiga tempat popular ini hanya dibuka kepada pelancong tempatan dan rakyat Malaysia sahaja buat masa ini.

“Saya menasihati pengunjung supaya mematuhi SOP ditetapkan sebagai satu norma baharu bagi mencegah penularan COVID-19 ketika melawat ke tempat berkenaan,” katanya dalam kenyataan hari ini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penjala Ikan Ditemui Lemas Di Sungai Kiulu

TUARAN: Lelaki yang dihanyutkan arus deras ketika menjala ikan di Sungai Kiulu di sini, malam tadi, ditemui lemas hari ini.

Mayat Benjamin Yunus, 47, ditemui penduduk di celah timbunan batang buluh di tepi sungai berhampiran sebuah sekolah menengah kira-kira satu kilometer dari lokasi mangsa dipercayai hilang.

Ketua Balai Bomba dan Penyelamat (BBP) Daerah Tuaran, Abdul Qawie Abdul Gapar berkata, operasi mencari dan menyelamat (SAR) disertai orang awam bermula jam 8.27 pagi sebaik pihaknya menerima panggilan kecemasan.

Katanya, seramai lapan anggota bomba dan satu jentera serta kenderaan utiliti Unit Bantuan Perkhidmatan Kecemasan (EMRS).

“Pada jam 8.46 pagi tadi, pasukan penyelamat menerima maklumat mangsa sudah ditemui orang awam dan operasi ditamatkan.

“Mangsa yang menetap di Kampung Poturidong, Kiulu kemudiannya diserahkan kepada pihak polis untuk tindakan lanjut,” katanya dihubungi.

Menurutnya, ahli keluarga mangsa memaklumkan lelaki itu tidak kembali ke rumah selepas keluar menangkap ikan pada jam 9 malam.

“Operasi ditamatkan jam 10.40 pagi selepas pihak Kementerian Kesihatan Malaysia (KKM) dan pihak polis tiba,” katanya.

Ketua Polis Daerah Tuaran, Deputi Superintendan Mohd Hamizi Halim mengesahkan kejadian.

“Mayat mangsa dihantar ke hospital Tuaran untuk bedah siasat manakala kes masih dalam siasatan,” katanya.- HMetro


Ginjal belum matang

UMUM mengetahui manusia memerlukan air mencukupi untuk melancarkan sistem tubuh namun ramai yang masih mempersoalkan adakah bayi yang belum mencapai usia enam bulan boleh mengambil air masak atau sebaliknya.

Kekeliruan yang membelenggu itu bukan saja menghantui ibu baru namun ibu atau bapa yang sudah memiliki dua atau tiga cahaya mata juga tidak terkecuali berasa sangsi.

Ramai yang masih tertanya-tanya, bilakah waktu sesuai bayi diberikan air masak? Ada juga sesetengah individu yang dengan yakinnya menyatakan ‘boleh’ atas alasan dirinya juga diberikan air masak sebaik dilahirkan.

Hakikatnya, sama ada bayi itu menyusu badan atau mengambil susu formula, air masak tidak diperlukan sehinggalah umur mencecah enam bulan ke atas atau sudah mula makan.

Menurut Pakar Kanak-Kanak, Dr Azizi Ahmad Zaidi, jumlah air yang terdapat pada susu ibu atau susu formula sudah mencukupi untuk kesihatan bayi.

Menurutnya, air tidak mempunyai sebarang kalori untuk mengisi perut bayi dan secara tidak langsung akan membuatkan si kecil kurang berminat untuk minum susu.

“Dalam masa sama, ia akan menyebabkan penurunan berat badan dan meningkatkan kadar bilirubin. Buah pinggang bayi masih tidak mampu menangani terlalu banyak cecair dan mampu menyebabkan organ ini tidak boleh mengawal elektrolit dan natrium yang menyebabkan dehidrasi dan ketidakseimbangan elektrolit,” katanya.

PERLUKAH AIR MASAK UNTUK BAYI MENYUSU

Menurut Dr Azizi, bayi yang menyusu secara eksklusif tidak memerlukan air tambahan terutamanya jika masih berusia bawah enam bulan.

“Susu ibu mengandungi 88 peratus air dan ia mencukupi untuk bayi. Dalam penyusuan kali pertama, kolostrum yang ada pada ibu sudah cukup untuk mengelak dehidrasi.

“Manakala susu formula juga mengandungi sekitar 80 peratus air dan menghidratkan bayi dengan baik. Oleh itu, air tambahan tidak diperlukan sehingga usia bayi mencecah enam bulan,” katanya.

Tambahnya, apabila menyentuh mengenai pemberian susu formula, mengikut pakar pediatrik, susu perlu dibancuh mengikut sukatan susu dan air yang diarahkan pada tin atau peket susu saja.

“Menambah banyak air pada susu formula bukan hanya melarutkan kandungan nutrisi, tapi ia juga berisiko pada bayi.

“Paling penting ikut arahan yang diberikan dan jangan sesekali bersikap berani dengan menambah sukatan air berlebihan kononnya bagi mengelak risiko sembelit kerana terdapat risiko lain yang boleh berlaku,” ujarnya.

TAHAP UMUR BAYI BOLEH MINUM AIR MASAK

Menurutnya, sebaik saja bayi berusia enam bulan ke atas, ibu bapa boleh memberikan sedikit air untuk membiasakan bayi mengambil minuman lain selain susu.

“Sukatan air yang disyorkan pakar untuk umur ini adalah 60 mililiter setiap 24 jam dan sekiranya pemberian lebih daripada sukatan ini, ia akan mengganggu pengambilan susu.

“Namun, untuk usia ini, ibu bapa atau penjaga boleh memberikan air masak sekiranya melihat bayi dalam keadaan haus, kering atau kurang air terutama apabila mereka kelihatan susah untuk membuang air besar, berikan sedikit air supaya dapat mengelakkan masalah sembelit. Dalam situasi ini, jangan gantikan air dengan susu ibu atau formula,” katanya.

Tambahnya, bagi bayi yang sudah mencapai usia 12 bulan, tingkatkan pemberian jumlah air terutamanya jika bayi aktif bermain seharian. Pada usia ini, anak kecil mula kurang mengambil susu dan lebih suka makan.

“Disebabkan mereka semakin lasak dan aktif, pengambilan air juga akan meningkat dari semasa ke semasa. Pada usia ini, kanak-kanak memerlukan sekurang-kurangnya 1.3 liter air sehari bersamaan empat cawan,” ujarnya.

Menurut Dr Azizi, selain minum air masak, ibu bapa juga digalakkan memberikan buah-buahan yang mengandungi banyak air seperti tembikai, epal merah dan anggur.

Dr Azizi berkata, ginjal bayi masih belum matang untuk mengeluarkan kembali cecair dengan cepat.

“Oleh itu, memberi air kepada bayi di bawah usia enam bulan boleh mengakibatkan banyak bendalir pada tubuhnya. Kemudian, ia menyebabkan ketidakseimbangan elektrolit dan penurunan paras natrium dalam darah.

“Mabuk air (terlebih air) ini berlaku apabila bayi diberi minum air masak secara berlebihan sekitar 236 mililiter sehari. Ia boleh menyebabkan otak membengkak juga kematian,” katanya.

Tambahnya, antara gejala bayi yang terlebih air adalah muntah, mengantuk, kelesuan, berpeluh berlebihan, suhu badan rendah, kencing berlebihan iaitu enam hingga lapan kali lampin basah dan harus ditukar dalam tempoh sehari atau muka membengkak serta anggota badan lesu.

“Jika terdapat gejala-gejala ini, segera bawa bayi berjumpa doktor untuk pemeriksaan serta rawatan segera.

“Dalam hal ini, ibu bapa perlu prihatin dan jangan sesekali bersikap terlalu berani hingga akhirnya mendatangkan risiko kepada bayi anda. Bukan tidak boleh memberikan air masak namun ia perlu berpada dan mengikut jumlah bersesuaian dengan usia,” ujarnya. – Harian Metro


Cemburu Kekasih Selalu Dicium Anak Kandungnya, Lelaki Ini Cekik Budak 4 Tahun Sampai Mati

Seorang lelaki tergamak membunuh anak kandung teman wanitanya yang berusia empat tahun sehingga mati kerana cemburu yang melampau.

Suspek, Alisaba Nazara, 41, membunuh mangsa pada Khamis, 21 November 2019 di rumah di Dusun II Desa Ujung Labuhan, Sumatera Utara.

Ibu mangsa, Dordila S, 35, bekerja sebagai tukang cuci, menjalinkan hubungan dengan Nazara sejak enam bulan lalu dan baru tinggal bersama selama dua minggu.

Pada hari kejadian, Dordila pergi bekerja dan meninggalkan anaknya bersama dengan Nazara. Kira-kira jam 10 pagi, suspek memandikan mangsa kemudian dipakaikan baju dan bedak.

Sejam kemudian, mangsa tidur di bilik sebelum didatangi suspek pada jam 12 tengah hari lalu menekup mulut dan hidung mangsa dengan kedua tangannya.

“Dia tidak meronta-ronta. Saya buat semua itu lebih kurang setengah jam lah,” katanya ketika disoal wartawan Kompas di balai polis, sehari selepas kejadian.

Jam 1 petang, Dordila pulang ke rumah dan bertanya di mana anaknya sebelum mendapati mangsa tidak sedarkan diri dan ada kesan lebam di badan.

Dordila kemudian mengajak Nazara membawa mangsa pergi ke hospital. Tetapi Nazara berkata, anaknya sudah meninggal dunia. Namun Dordila bertegas mahu membawa anaknya ke hospital.

Setelah diperiksa, doktor menemui kesan lebam di pipi kanan dan kiri serta bekas cekikkan di leher mangsa. PIhak hospital terus melaporkan kejadian itu kepada polis pada jam 3 petang.

Susulan itu, polis merampas sejumlah bahan bukti. Ibu dan bakal bapa tiri mangsa ditahan untuk membantu siasatan.

Nazara mengaku telah membunuh mangsa kerana cemburu melihat kanak-kanak itu mencium ibu kandungnya, yang juga merupakan kekasihnya.

“Aku cemburu dengan dia kerana kami sudah dua minggu tinggal bersama,” katanya yang juga menjelaskan ketika kejadian dia seperti terdengar bisikan suara yang menyuruh dia membunuh mangsa.

Nazara juga mengaku dia berada dalam keadaan separuh sedar ketika melakukan perbuatan itu.

“Waktu itu saya tidak sedar. Saya terus cekik dia guna tangan kanan dan kiri yang menekup mulut dan hidungnya selama 30 minit.

Saat saya melakukan perbuatan itu, saya memang tidak sedar,” jelasnya.

Sementara itu jiran juga mendedahkan pasangan itu sering bertengkar kerana suspek tidak gemar melihat kekasihnya bersama lelaki lain di tempat kerja.

Kes masih dalam siasatan dan suspek bakal berdepan dengan hukuman penjara maksimum 15 tahun jika didapati bersalah atas tuduhan membunuh mangsa.


Farid Kamil dipenjara sembilan bulan

PETALING JAYA: Pelakon dan pengarah Datuk Farid Kamil Zahari dihukum penjara sembilan bulan oleh Mahkamah Majistret, di sini hari ini atas kesalahan mengguna dadah jenis ganja Tetra Hydrocannibol (THC), tahun lalu.

Hukuman itu dijatuhkan Majistret Nor Ariffin Hisham selepas Farid Kamil, 38, memilih untuk berdiam diri di mana tertuduh hari ini sepatutnya tampil untuk membela diri.

Nor Ariffin turut memerintahkan tertuduh berada di bawah pengawasan Agensi Antidadah Kebangsaan (AADK) selama dua tahun.

“Mahkamah mendapati pihak pendakwaan berjaya membuktikan kes melampaui keraguan munasabah dan mahkamah mensabitkan tertuduh bersalah,” katanya.

Dalam prosiding itu, mahkamah juga tidak membenarkan permohonan pihak pembelaan untuk penangguhan pelaksanaan hukuman.

Berikutan itu Farid Kamil akan dibawa ke Penjara Kajang dan hukuman penjara itu diperintah bermula tarikh sabitan iaitu hari ini. – Berita Harian


6 Kakitangan UMS Sertai Himpunan Tabligh Dikuarantin Di Rumah

KOTA KINABAU: Universiti Malaysia Sabah (UMS) mengesahkan enam kakitangan yang menyertai Perhimpunan Tabligh di Masjid Sri Petaling, Kuala Lumpur pada 27 Februari hingga 1 Mac tidak menunjukkan sebarang gejala berkaitan Covid-19.

Pengesahan itu dikeluarkan setelah kesemua enam kakitangan berkenaan menjalani pemeriksaan kesihatan di Pusat Rawatan Warga (PRW) UMS dan klinik/hospital kerajaan.

Bagaimanapu, buat masa ini, semua mereka sedang menjalani kuarantin atau pemantauan di rumah bagi tempoh 14 hari.

Ini bagi memastikan tahap kesihatan mereka adalah baik sebelum dibenarkan untuk kembali bertugas.

Pengurusan UMS menerusi satu kenyataan di sini hari ini, menggesa agar semua warga UMS menjaga kesihatan dan kebersihan diri sepanjang masa dan menambil langkah-langkah pencegahan bagi mengelakkan diri daripada terdedah dengan risiko penyakit terutama Covid-19.

Pengurusan UMS turu menyarankan mana-mana kakitangan mahupun pelajar UMS yang mempunyai sebarang gejala berkaitan Covid-19 terutama mereka yang baru kembali daripada perjalanan di luar Sabah atau mengunjungi lokasi yang dikenal pasti sebagai kawasan berisiko Covid-19 supaya melaporkan diri di PRW UMS untuk menjalani pemeriksaan kesihatan dengan segera.


5,082 Kes Baharu Covid-19, Sabah Pecah Rekod Lagi

KOTA KINABALU: Sabah mencatat rekod kes harian Covid-19 tertinggi apabila 5,082 kes dicatatkan, hari ini.

Menteri Kerajaan Tempatan dan Perumahan Masidi Manjun berkata, sebanyak 59.6% daripada jumlah kes hari ini adalah dalam kategori bergejala.

“Kota Kinabalu mencatat 1,086 kes hari ini, 56.6% bergejala atau jangkitan sporadik, Sandakan 500 (kes), Penampang 463, Tuaran 421, Papar 313, dan Tawau 310.

“Selain itu, dua lagi kluster sekolah dilaporkan (hari ini) manakala 604 kanak-kanak bawah umur 11 tahun turut dijangkiti,” katanya dalam hantaran di Twitter, sebentar tadi.

Masidi yang juga jurucakap negeri berkaitan Covid-19 berkata, sebanyak 99.72% kes baharu adalah dalam Kategori 1 dan 2, tiga kes dalam Kategori 3, 10 kes dalam Kategori 4 dan satu kes dalam Kategori 5.

Jumlah kes baharu hari ini juga adalah yang terbanyak selepas semalam dengan Sabah mencatatkan 4,374 kes. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKR Sabah Desak Christina Liew Digugurkan

KOTA KINABALU: Pergolakan yang berlaku dalam Parti Keadilan Rakyat (PKR) Sabah seakan-akan tidak berpenghujung.

Desakan menggugurkan Pengerusi Majlis Pimpinan Negeri (MPN) Sabah, Datuk Christina Liew dibangkitkan sekali lagi.

Hari ini, 16 pemimpin PKR negeri tampil mengadakan sidang media secara bersama bagi mendesak agar Christina ditukar dengan pemimpin baharu.

Ketua Cabang PKR Keningau, Datuk Dr. Sangkar Rasam yang mengetuai sidang media itu berkata, 16 pemipin itu terdiri daripada ketua cabang, Pimpinan Wanita dan Pimpinan Angkatan Muda Keadilan (AMK), Pimpinan Srikandi negeri, Ahli MPN Lantikan.

“Pertukaran ini penting bagi memastikan Keadilan di negeri ini bangkit semula.

“Pertukaran kepimpinan ini adalah untuk memperkukuhkan cabang-cabang, wanita dan AMK yang ada di negeri Sabah untuk menghadapi Pilihan Raya Umum (PRU-15),” katanya dalam sidang akhbar hari ini.

Sangkar berkata, nama calon Pengerusi MPN yang baharu juga sudah dikemukakan kepada Presiden PKR.

Beliau berkata, mereka juga memberi jaminan untuk memastikan sokongan teguh kepada Presiden PKR, Datuk Seri Anwar Ibrahim sebagai calon tunggal Perdana Menteri Malaysia.

Dalam program berasingan, Pengerusi MPN Sabah, Datuk Christina Liew berkata, lantikan Pengerusi MPN adalah bidang kuasa Presiden PKR.

Beliau akan cuba mengenal pasti apa sebenarnya 16 ketua cabang dan pemimpin PKR ini mahu kerana pada masa ini, beliau terlalu sibuk bekerja bagi memperkukuhkan kedudukan parti di Sabah.

Ahli Parlimen Tawau berkata, kerisauannya pada masa ini adalah apabila tidak dapat membantu mempromosikan parti bagi berdepan dengan Pilihan Raya Umum Ke-15 (PRU-15).

“Saya tidak mahu kejadian di Sarawak berulang semasa PRU dan itu kerisauan saya. Maka, saya mahu memberi fokus untuk membawa PKR terus bergerak ke hadapan bagi memastikan kita mampu memenangi kerusi yang ditandingi pada PRU-15. Ini keutamaan saya,” katanya.

Pada awal bulan ini, Ketua AMK Tawau, Tommy Thomas turut mendesak agar Christina Liew ditukar kerana sejak mengambil alih jawatan Pengerusi MPN Sabah, parti yang begitu dominan sebagai pembangkang di Sabah itu dilihat menjadi suram. – Utusan Online


Zahid Hamidi Perlu Letak Jawatan, Bukan Ismail Sabri Khianati Parti

KUALA LUMPUR: Tidak wajar untuk Datuk Seri Ahmad Zahid Hamidi mahu mengenakan tindakan ke atas Datuk Seri Ismail Sabri Yaakob di atas tuduhan melanggar mana-mana peraturan yang terdapat dalam UMNO.

Penganalisis politik dari Universiti Kebangsaan Malaysia (UKM), Prof Kartini Aboo Talib berkata, Presiden UMNO itu juga tidak boleh melabel Naib Presiden parti itu sebagai pengkhianat hanya kerana menentang keputusan Majlis Kerja Tertinggi (MKT) UMNO dan tampil berdiri bersama Perdana Menteri, Tan Sri Muhyiddin Yassin dalam sidang media baru-baru ini.

Jelasnya, tindakan Ismail Sabri adalah kerana kepatuhan kepada tugas dan tanggungjawab yang diberikan kerajaan dan adalah tepat sebagai Timbalan Perdana Menteri.”Ahmad Zahid harus membezakan antara keperluan tugas-tugas Jemaah Menteri berbanding parti. Jika beliau sendiri tidak berupaya membezakan tanggungjawab ini, itu petanda Ahmad Zahid harus meletakkan jawatan kerana tidak lagi peka dan tidak sihat dalam membuat keputusan kerana dipengaruhi emosi.

“Dalam hal ini, isunya bukan Ismail Sabri khianati parti, sebaliknya Ahmad Zahid yang jelas mengkhianati parti dan membelakangkan ahli UMNO apabila bersekongkol dengan Datuk Seri Anwar Ibrahim dan PKR,” katanya dalam satu kenyataan pada Jumaat.

Dalam pada itu, Kartini berkata, Ahmad Zahid kini seolah-olah menjadi diktator yang cuba mengarah apa yang perlu ahli buat dan turuti.

Justeru, katanya, taat setia dan rasa hormat ahli UMNO kepada Presiden tidak perlu membuta-tuli kerana jelas dalam situasi politik ketika ini, kepimpinan Presiden dipertikai dari segi dedikasi dan kewibawaan setelah beberapa siri kesalahan melibatkan integriti terhadap UMNO dan ahli-ahli UMNO.

Katanya, Ahmad Zahid sebaik-baiknya meletakkan jawatan secara terhormat, tidak perlu mendabik dada menegakkan benang yang basah dan berterusan bersekongkol dengan Pakatan Harapan untuk menjatuhkan kerajaan memandangkan usaha ini adalah sia-sia.

“Jika benar perjuangan Ahmad Zahid selama ini untuk bangsa, agama dan negara, maka beliau perlu dengan secara terhormat melepaskan jawatan Presiden UMNO, menumpukan tenaga dan usaha menjawab kes mahkamah beliau.

“Saya memuji Muhyiddin dan kerajaan kerana benar-benar mahu mengembalikan keluhuran separation of power dengan tidak campur tangan dalam urusan kehakiman dan keadilan,” katanya.

Sebelum ini, Ahmad Zahid dilaporkan berkata, Ismail Sabri berdepan akibat dari tindakannya menentang keputusan MKT dan menyerahkan kepada Lembaga Disiplin UMNO untuk mengenakan tindakan ke atas beliau berpandukan Perlembagaan parti.

Ahmad Zahid turut mendakwa, Ismail Sabri pada mulanya bersetuju untuk akur kepada keputusan parti untuk menarik sokongan daripada Perikatan Nasional (PN), malah memberitahu ahli MKT yang beliau akan menuruti segala keputusan parti.

Bagaimanapun, dalam perutusan khas Muhyiddin sebelum ini, Ismail Sabri berdiri di belakang Muhyiddin ketika Perdana Menteri menyatakan bahawa beliau masih mempunyai majoriti dan kekal memegang jawatan itu.

Sebelum ini, Penganalisis Politik dan Geostrategis Azmi Hassan berkata, adalah “amat janggal” bagi UMNO menasihatkan ahli parlimennya dan menteri serta timbalan menteri daripada parti itu untuk menarik sokongan kepada Muhyiddin dan Kerajaan PN.

Jelasnya, ini adalah kerana sebilangan menteri UMNO memegang portfolio penting dan penarikan sokongan mereka boleh menjejaskan program pemvaksinan kebangsaan seperti yang dipertanggungjawabkan kepada Menteri Sains, Teknologi dan Inovasi Khairy Jamaluddin dan Menteri Kesihatan Datuk Seri Dr Adham Baba. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost